Pelancong di Phuket didakwa wajib guna khidmat teksi lapangan terbang
Oleh KOSMO!

2 Oktober 2022, 9:00 pm
BANGKOK – Pihak pengurusan Lapangan Terbang Antarabangsa Phuket, Thailand berdepan kecaman apabila video memaparkan petugasnya memaksa pelancong menggunakan teksi lapangan terbang menjadi tular, lapor laman berita Thaiger semalam.
Menerusi video yang dimuat naik di media sosial itu, pasangan pelancong yang telah membuat tempahan kenderaan sewa secara online dihalang menaiki van mini yang tiba untuk menjemput mereka.
Kakitangan lapangan terbang menghentikan van mini itu semasa di pintu keluar dan meminta pasangan tersebut untuk turun serta menggunakan khidmat teksi lapangan terbang sedia ada.
Perkara itu menimbulkan kemarahan pelancong tersebut kerana bayaran kenderaan sewa yang ditempah menerusi platform online adalah lebih murah berbanding teksi lapangan terbang.
Sebagai tindak balas kepada bantahan di media sosial, Lapangan Terbang Antarabangsa Phuket mengeluarkan kenyataan yang menjelaskan bahawa seseorang boleh menggunakan aplikasi sewa kenderaan untuk mengatur pengangkutan.
Bagaimanapun, pemandu kenderaan yang ditempah perlu memenuhi peraturan yang ditetapkan untuk teksi di lapangan terbang.

“Semalam (28 September) sebuah teksi van mini tiba di terminal domestik untuk mengambil penumpang yang menempah melalui aplikasi online.
“Lapangan Terbang Antarabangsa Phuket adalah kawasan kawalan pesawat seperti yang dinyatakan dalam Peraturan Kementerian Pengangkutan.
“Pemandu van mini telah melanggar peraturan. Kenderaan teksi tidak dibenarkan masuk ke lapangan terbang kecuali apabila mendapat kebenaran dari pihak pengurusan lapangan terbang.
“Lapangan terbang ini mempunyai sistem pendaftaran untuk pemandu teksi. Peraturan telah dimaklumkan dengan jelas kepada penumpang dan pemandu teksi,” jelas kenyataan tersebut. – Agensi


Pemandu Perodua Kancil dikhuatiri lemas terjun Jambatan Kedua
Oleh NOOR HASLIZA NUSI

2 Oktober 2022, 11:59 pm
GEORGE TOWN – Seorang pemuda dikhuatiri lemas selepas dipercayai bertindak terjun dari Kilometer (KM) 18.0 Jambatan Sultan Abdul Halim Mu’adzam Shah (JSAHMS) atau lebih dikenali sebagai Jambatan Pulau Pinang Kedua menghala ke Bandar Cassia, Batu Kawan dekat sini petang tadi.
Mangsa berusia 35 tahun dikatakan telah meninggalkan keretanya itu di tepi tembok bersama telefom bimbit di tempat duduk penumpang hadapan.
Jurucakap Jabatan Bomba dan Penyelamat Negeri berkata, pihaknya menerima panggilan berhubung kejadian berlaku kira-kira pukul 7.28 petang tadi dan tiba ke situ kurang 10 minit kemudian.
“Apabila pasukan dari Balai Bomba dan Penyelamat Bayan Baru tiba di lokasi kejadian mendapati mangsa telah bertindak terjun dari Jambatan Pulau Pinang Kedua itu.
“Sehingga kini, mangsa masih belum ditemui. Maklumat lanjut berhubung penemuan mangsa akan dikemaskini nanti,” katanya dalam satu kenyataan di sini sebentar tadi.
Pada 5 Jun lalu, Kosmo! melaporkan seorang lagi anak muda yang juga individu ke-17 tahun ini dilaporkan bertindak terjun dari KM 7.4 Jambatan Pulau Pinang, menghala ke Perai dekat sini kira-kira pukul 8.20 pagi.

Mangsa dipercayai dari Kuala Lumpur sebelum itu telah meninggalkan sebuah motorsikal jenis Yamaha 125ZR berwarna merah di atas jambatan berkenaan. -KOSMO! ONLINE


Jacklyn ‘tergelak’ tengok Kak Lina menari
Oleh KOSMO!

2 Oktober 2022, 11:26 pm
PETALING JAYA – Pertama kali membawa lagu berentak dangdut Perawan Atau Janda, itu langsung tidak menjadi masalah kepada penyanyi, Jacklyn Victor.
Selain mendapat pujian ramai di Twitter selepas berjaya membawa genre muzik yang tidak pernah dibawa sebelum ini, reaksi Jacklyn terhadap telatah Kak Lina yang sedang menari mendapat perhatian.
Tindakan Kak Lina atau Elly Mazlein ketika Jacklyn mendendangkan lagu yang popular di Indonesia itu membuatkan penyanyi tersebut tergelak.
Reaksi tersebut mendapat perhatian daripada warganet di media sosial ketika ini.
“Tahniah Jac, hebat betul boleh nyanyi lagi dangdut sampai tergelak kawan tu,” tulis @juariah.
“Sedap pula Jac bawa lagu Perawan dan Janda ni, lain macam suara dia,” kata @aniskahmad.

” Tiada masalah tengok Jac bawa lagu dangdut ni, apa-apa genre sesuai dengan suara Jac, moga jadi juara GV9,” tulis @damia92. – KOSMO! ONLINE


City puas ‘lanyak’ United di Etihad
Oleh KOSMO!

2 Oktober 2022, 11:35 pm
MANCHESTER – Derbi Manchester menjadi milik Manchester City apabila langsung tidak menunjukkan belas kasihan selepas membelasah Manchester United 6-3 pada aksi Liga Perdana Inggeris (EPL) di Stadium Etihad sebentar tadi.
Keputusan itu memberi tamparan hebat buat The Red Devils yang mahu meneruskan rentak kemenangan selepas menang empat kali berturut-turut termasuk menewaskan Arsenal dan Liverpool sebelum ini.
Pelaburan City mendapatkan khidmat penyerang Norway, Erling Haaland pada jendela perpindahan lalu nyata berbaloi apabila dia terus mengekalkan aksi konsisten dengan meledak hatrik dalam perlawanan itu.
Lebih membanggakan, bekas pemain Borussia Dortmund itu melakar sejarah baharu Liga Perdana apabila menjadi pemain pertama melakukan jaringan hatrik dalam tiga perlawanan berturut-turut di laman sendiri.
Penyerang muda City, Phil Foden tidak kurang hebatnya apabila turut mengikut jejak langkah Haaland dengan menjaringkan hatrik, sekali gus membolehkan The Citizens terus memberi tekanan kepada pendahulu liga, Arsenal.
United dilihat cuba mengubah corak permainan dengan melakukan beberapa pertukaran di separuh masa kedua dan ia berbaloi apabila mereka berjaya menjaringkan tiga gol menerusi satu jaringan Anthony serta dua gol Anthony Martial.

Sementara itu, pengurus legenda United, Sir Alex Ferguson yang hadir pada perlawanan tersebut kelihatan sugul selain sebahagian penyokong The Red Devils bertindak meninggalkan stadium sebelum tamat separuh masa pertama.
Jika dilihat pada statistik perlawanan, skuad kendalian Pep Guardiola itu layak untuk mendapatkan tiga mata apabila menguasai sepenuhnya permainan dengan melakukan sembilan percubaan tepat ke arah pintu gol United.-KOSMO! ONLINE


Puluhan mayat mangsa rempuhan di Stadium Kanjuruhan masih belum dituntut waris
Oleh KOSMO!

2 Oktober 2022, 8:30 pm
JAKARTA – Puluhan mayat insiden rempuhan di Stadium Kanjuruhan di Jawa Timur masih belum dikenal pasti oleh waris, lapor laman berita Malang Post hari ini.
Perkara tersebut disahkan Ketua Jabatan Kesihatan Malang, Dr. Wiyanto Wijoyo yang ditemui wartawan di Hospital Wava Husada Kepanjen.
Langkah pertama Perkhidmatan Kesihatan selepas kejadian tengah malam itu adalah merujuk pesakit kritikal ke beberapa hospital.
Dua daripadanya adalah Hospital Kanjuruhan Kepanjen dan Hospital Saiful Anwar Malang.
“Masih ada jenazah yang belum diuruskan. Identiti dan keluarganya belum diketahui,” kata Wiyanto.
Tambah Wiyanto, bilik jenazah di Rumah Mayat Hospital Kanjuruhan juga sudah mencapai kapasiti maksimum yang boleh memuatkan sebanyak 20 mayat.

“Buat saudara-mara yang sedang mencari ahli keluarga yang terlibat dalam insiden ini,  boleh ke Hospital Saiful Anwar atau ke RSUD Kanjuruhan. Kami akan menubuhkan pusat panggilan untuk membantu masyarakat,” tambahnya. – Agensi


Nabil rai ulang tahun perkahwinan di pentas GV
Oleh KOSMO!

2 Oktober 2022, 11:16 pm
PETALING JAYA – Setiap minggu, telatah pasangan pengacara program Gegar Vaganza musim ke-9, Nabil Ahmad dan Elly Mazlein selalu mendapat perhatian ramai.
Selain rambut kusut Elly Mazlein menjadi tumpuan ramai selepas menari ketika nyayian Gadis Melayu oleh Fuad Rahman, tindakan Nabil membawa isterinya naik ke pentas menjadi sebutan ramai.
Difahamkan hari ini merupakan hari ulang tahun perkahwinan Nabil dan pasangannya Nazirah Ayub buat kali ke-11.
“Semoga menjadi isteri yang baik, jaga anak-anak kita . Bukan senang nak jaga tiga orang anak setiap hari.
“Semoga hubungan kita berkekalan, hanya Allah sahaja yang mampu memisahkan kita, semoga Allah juga tutup pandangan saya terhadap wanita lain,” ungkap Nabil kepada isterinya.
Paling melucukan apabila Elly Mazlien atau lebih mesra Kak Lina menyanyikan lagu Dealova dari Once sebagai lagu latar bersama pemuzik ketika Nabil menyampaikan ucapan kepada Nazirah.

Momen tersebut turut tular di media sosial Twitter ketika ini, ramai yang mendoakan pasangan tersebut berbahagia sehingga akhir hayat.
” Nabil Ahmad, kenapa kau sweet sangat.  Mengalir air mata jantan aku ni, selamat menyambut ulangtahun ke11 Nabil dan Zira,” tulis Kopi O Kosong.
“Happy anniversary Haji Nabil dan isteri . Kak Lina pula sentiasa comel dan menghiburkan,” kata RabiatuladawiyahJusof99. – KOSMO! ONLINE


‘Kami memang turun ke padang untuk memprotes’ – Mangsa rempuhan Stadium Kanjuruhan
Oleh KOSMO!

2 Oktober 2022, 8:24 pm
JAKARTA – Seorang mangsa kejadian rempuhan di Stadium Kanjuruhan, wilayah Jawa Timur, mengakui para penyokong turun ke atas padang kerana tidak berpuas hati dengan kekalahan pasukan Arema FC, lapor laman berita Kompas.
Riyan Dwi Cahyono, 22, menceritakan detik insiden tersebut yang menyebabkan dia mengalami patah tulang sehingga perlu mendapatkan rawatan di Hospital Daerah Kanjuruhan.
“Kami memang turun ke kawasan padang untuk memprotes kepada pemain dan pengurusan Arema FC. Mengapa Arema FC boleh kalah?
“Tujuan kami (penyokong) hanya untuk memprotes agar Arema FC boleh bermain dengan lebih baik pada masa hadapan,” katanya.
Tambah Riyan, belum pun sempat dia melompat pagar untuk ke tengah padang, tembakan gas pemedih mata terkena pada dirinya dari arah timur tempat duduk. Ia membuatkan dia terjatuh dan dipijak penyokong lain yang sedang berebut untuk turun dari tempat duduk utama.
“Ketika itu, saya tidak berdaya lagi, bahkan ada rakan perempuan yang datang bersama saya dari Blitar hilang dan belum tahu keadaannya kini,” kata Riyan.

Menurut Riyan, dia benasib baik kerana terselamat selepas dibantu oleh beberapa penyokong lain dan dibawa keluar dari situ.
“Kami kecewa dengan tindakan anggota keselamatan. Kami dipukul dan ditendang sehinggakan rakan kami meninggal dunia,” ujarnya. – Agensi


P. Maniam puji persembahan anak buah sendiri
Oleh KOSMO!

2 Oktober 2022, 7:00 pm
Oleh MOHD RIFAAT ABD. HAMID
JURULATIH Petaling Jaya (PJ) City, P. Maniam memuji persembahan pemainnya selepas berjaya menundukkan Kedah Darul Aman (KDA) FC 1-0 di Stadium Darul Aman di Alor Setar pada semalam.
Menurut Maniam, kejayaan anak-anak buahnya itu adalah kerana mengikut arahan serta memberi komitmen tinggi  sehingga menyebabkan  benteng pertahanan KDA FC berjaya dibolosi.
Katanya, walaupun pada awal permainan pasukan tuan rumah mula menguasai perlawanan serta membuat beberapa serangan, tetapi itu tidak mematahkan semangat anak buahnya untuk bermain dengan baik.
“Saya memuji benteng pertahanan PJ City yang berjaya mengekang beberapa serangan daripada tuan rumah. Walaupun tuan rumah mendapat sokongan daripada penonton, tetapi anak buah saya masih dapat bertahan sehingga pasukan lawan sukar untuk membolosi gol.
“Pada separuh masa kedua, PJ City bermain dengan lebih baik dan bersemangat sehinggalah pemain gantian, V. Ruventhiran menjaringkan gol.Kemasukan pemain itu memberi masalah buat pertahanan KDA dengan kelincahannya itu,” katanya.

Maniam berkata, walaupun pasukan PJ City diasak beberapa kali dalam perlawanan itu, tetapi kekuatan mental pemain serta ketenangan anak buahnya mampu mengawal permainan pada malam itu.
“Walaupun benteng pertahanan sering diasak, tetapi semangat juang yang ada pada pemain saya sukar  dipatahkan. Serangan balas mengejut  yang dibuat menyebabkan pertahanan KDA FC menjadi kelam-kabut dan beberapa kali pintu gol KDA FC hampir dibolosi.
“Saya yakin dengan mengekalkan semangat dan permainan seperti yang diarahkan, kami mampu meraih beberapa kemenangan dalam perlawanan akan datang. Kejayaan menggenggam tiga mata di tempat lawan ini cukup memberi semangat kepada anak buah saya untuk bertemu dengan pasukan akan datang,” katanya. – KOSMO! ONLINE


PH sudah selesai bahagi kerusi – Rafizi
Oleh SAFINA RAMLI

2 Oktober 2022, 7:14 pm
GEORGE TOWN – Parti-parti komponen Pakatan Harapan (PH) telah menyelesaikan soal pembahagian kerusi bagi Pilihan Raya Umum Ke-15 (PRU-15).
Timbalan Presiden PKR, Rafizi Ramli berkata, perkara tersebut akan dibawa ke Majlis Presiden PH yang akan bermesyuarat pada Rabu ini.
“Sehingga kini, semua negeri sudah selesai kecuali Kedah dan Sabah, namun dijangka akan dapat diselesaikan sebelum Rabu.
“Keputusan rundingan akan dibawa ke Majlis Presiden pada Rabu ini. Kita yakin akan dapat selesaikan menjelang Rabu ini, maka saya boleh katakan rundingan untuk kerusi Parlimen telah selesai,” katanya selepas mengadakan sesi townhall di Auditorium A, Komtar di sini hari ini.
Rafizi yang juga Pengarah Pilihan Raya PKR berkata, parti komponen PH juga akan mendapat lebihan kerusi untuk ditandingi pada PRU-15 memandangkan Parti Pribumi Bersatu Malaysia (Bersatu) tidak lagi bersama PH.
“Semua parti akan dapat lebih kerusi sebab Bersatu dahulunya bertanding 52 kerusi. Jadi kerusi Bersatu ini akan ditandingi oleh DAP, PKR dan Amanah mengikut kesesuaian setiap kerusi itu. Oleh itu, memang semua parti akan dapat kerusi lebih,” katanya.

Dalam pada itu, Rafizi berkata, beliau mahu bertanding di kerusi Parlimen Pandan pada PRU-15 dan perkara itu sudah disuarakan kepada pucuk pimpinan parti.
Bagaimanapun menurutnya, soal calon yang bertanding pada PRU-15 nanti belum dimuktamadkan oleh pimpinan parti.
“Besar kemungkinan saya akan bertanding di (Parlimen) Pandan.
“Oleh kerana saya perlu berkempen di seluruh Malaysia, jadi memang lebih logik saya bertanding di Pandan kerana itu ‘based’ saya dan itu bagi saya ruang berkempen di banyak kerusi di seluruh Malaysia,” jelasnya.
Sementara itu, katanya, Pengerusi Majlis Penasihat Parti Keadilan Rakyat (PKR), Datuk Seri Dr. Wan Azizah Wan Ismail yang kini menjadi penyandang kerusi Parlimen Pandan akan menjadi senjata rahsia bagi PKR dalam pilihan raya nanti.
”Perbincangan dalaman sama ada Wan Azizah main peranan dan bentuk peranan yang akan dimainkan, semua itu kita kena bincang secara dalaman dengan tuan punya diri dahulu.
“Cuma kita ada kelebihan kerana Wan Azizah sangat ‘versatile’ dan dia sudah pun buktikan. Itu adalah senjata rahsia kita,” tambahnya. -KOSMO! ONLINE


Dakwaan Empangan Kenyir bakal pecah tidak benar – NADMA
Oleh MOHD RASDAN AHMAD

2 Oktober 2022, 7:08 pm
PETALING JAYA – Agensi Pengurusan Bencana Negara (NADMA) mengesahkan isu tular mengenai Empangan Kenyir, Hulu Terengganu yang didakwa akan pecah berikutan bakal menerima taburan hujan lebat tahun ini sebagai palsu.
NADMA melalui satu kenyataan hari ini menasihatkan orang ramai tidak terpengaruh dengan isu itu sebaliknya mengesahkan beberapa paparan tersebar di media sosial adalah berkaitan Latih Amal Pelan Tindakan Kecemasan Empangan Kenyir yang diadakan pada 26 hingga 29 September lalu.
“Latih amal itu adalah program membabitkan agensi kerajaan bersama anggota komuniti bagi memastikan tahap kesiapsiagaan menghadapi bencana berada pada tahap optimum,” jelas kenyataan itu.
Katanya, semua agensi termasuk anggota komuniti perlu peka terhadap semua risiko bencana bagi memastikan tahap kesiapsiagaan berada pada tahap tertinggi.
“Masyarakat perlu peka dan mengetahui pelan tindakan komuniti jika berlakunya bencana,” jelas kenyataan itu lagi.
Dalam pada itu, jelas NADMA, selaku agensi peneraju dalam pengurusan bencana negara, pihaknya sentiasa bekerjasama dengan pelbagai pihak berkepentingan dalam menganjurkan pelbagai program latih amal.

Katanya, ia bertujuan meningkatkan keupayaan semua pihak supaya sentiasa bersedia untuk melaksanakan operasi berkaitan bencana dengan berkesan di samping berdaya tahan terhadap bencana.
Jelas NADMA lagi, latih amal itu bukan baharu, malah pernah diadakan bagi Empangan Bakun di Sarawak, Empangan Sultan Abu Bakar di Cameron Highland dan beberapa empangan lain.
“Lain-lain latih amal yang pernah dianjur bagi memastikan kesiapsiagaan agensi dan masyarakat adalah Latih Amal Tsunami di Kedah, Pulau Pinang dan Sabah.
“Latih Amal turut diadakan untuk memperkasa koordinasi pelbagai agensi dalam menghadapi bencana, selain meningkatkan kefahaman dan keupayaan setiap agensi kerajaan yang berkaitan terhadap kaedah serta strategi pengendalian bencana,” jelasnya.
Katanya, selain meningkatkan kefahaman masyarakat, latih amal dapat menambah baik strategi pengendalian bencana di peringkat Pusat Kawalan Operasi Bencana (PKOB) dan Pos Kawalan Tempat Kejadian (PKTK). – KOSMO! ONLINE


NASA siarkan imej Bulan beku di Musytari
Oleh KOSMO!

2 Oktober 2022, 8:00 pm
WASHINGTON – Pentadbiran Aeronautik dan Angkasa Lepas Kebangsaan (NASA) menyiarkan imej Bulan yang membeku di Planet Musytari buat kali pertama, lapor akhbar Daily Star semalam.
Kapal angkasa Juno milik NASA telah merakam empat gambar Bulan yang digelar Europa ketika melakukan lintasan mengelilinginya pada Khamis lalu.
Ia adalah pemandangan terbaik dan paling dekat dengan Europa yang pernah dirakam saintis Bulan itu dalam tempoh 20 tahun.
Bulan beku itu dipercayai mempunyai lautan yang mengalir di bawah kerak bekunya yang menimbulkan pertanyaan mengenai kebarangkalian adanya hidupan di luar Bumi.
Menyebut misi itu sebagai berjaya, saintis juga berharap dapat memerhatikan potensi plum air dari permukaan Europa yang belum kelihatan dalam pencarian awal.
Ketua saintis Juno dari Institut Penyelidikan Barat Daya di San Antonio, Scott Bolton berkata, mereka perlu berada di tempat yang betul pada masa yang tepat untuk mendapatkan rakaman terbaik.

Timbalan Pengurus Misi di Makmal Propulsion Jet NASA, John Bordi berkata, beliau menjangkakan kapal angkasa itu bergerak pada kadar yang pantas dengan bukti bergerak pada halaju relatif hampir 15 batu sesaat.
Pemerhatian terbaharu mengenai Europa akan membantu agensi angkasa lepas itu merancang untuk misi Europa Clipper yang akan dilancarkan pada 2024 dan tiba di sistem Jovian pada 2030. – Agensi


Jin Wei terlepas gelaran Terbuka Vietnam
Oleh MUHAMMAD HELMEE RAMLI

2 Oktober 2022, 6:45 pm
KUALA LUMPUR – Hasrat perseorangan wanita profesional negara, Goh Jin Wei untuk merangkul gelaran sulung musim ini tidak tertunai selepas tewas pada perlawanan akhir Kejohanan Badminton Terbuka Vietnam sebentar tadi.
Pada perlawanan yang berlangsung di Stadium Nguyen Du, Ho Chi Minh, bekas juara remaja dunia itu terpaksa akur dengan kekalahan straight set 15-21, 13-21 kepada pemain tuan rumah, Nguyen Thuy Linh.
Meskipun memulakan perlawanan menerusi aksi positif pada awal set pertama dengan kelebihan 12-9, namun Jin Wei gagal mempertahankan kedudukan tersebut apabila membenarkan lawan bangkit dan menyamakan kedudukan 13-13.
Bekas perseorangan wanita No.1 negara itu kemudian terus membenarkan Thuy Linh untuk mendominasi permainan dan mengutip demi mata sebelum memastikan kemenangan di set pertama 21-15.
Memasuki set kedua, Jin Wei turun dengan harapan mengheret perlawanan ke set penentuan, namun Thuy Linh dilihat cukup sukar untuk diatasi apabila meletakkan Jin Wei dalam keadaan cukup tertekan.
Skrip sama dilihat kembali berulang apabila pemain tuan rumah itu mengutip mata demi mata sehingga berjaya menjarakkan diri dengan perbezaan mata cukup besar 12-6, sekali gus menutup peluang Jin Wei untuk melakukan kebangkitan.

Pemain No.50 dunia itu kemudiannya cuba melakukan apa yang termampu bagi merapatkan kedudukan, namun Thuy Linh berjaya bertahan dengan baik sebelum melengkapkan kemenangan 21-13 di set kedua.
Sebagai rekod, perlawanan hari ini merupakan pencapaian terbaik Jin Wei musim ini selepas melayakkan diri ke peringkat separuh akhir ketika menyertai kejohanan Antarabangsa Itali di Milan, Jun lalu. – KOSMO! ONLINE


Wanita miliki ‘lutut Arnold Schwarzenegger’ ambil insurans RM900,000
Oleh KOSMO!

2 Oktober 2022, 6:30 pm
BRASILIA – Seorang ahli bina badan wanita dari Brazil memilih untuk mengambil perlindungan insurans ke atas kedua-dua lututnya yang bernilai  £174,000 (RM899,623), lapor akhbar Daily Star baru-baru ini.
Wanita berkenaan, Anne Lima berkata, dia mengambil keputusan tersebut kerana mahu memastikan lututnya yang dianggap menyerupai lutut aktor Hollywood, Arnold Schwarzenegger kekal selamat.
Lima pernah menjadi sensasi internet apabila ramai yang mengakui persamaan bentuk lutut wanita itu dengan pelakon Terminator berkenaan.
“Saya menganggap lutut adalah bahagian badan saya yang paling suci, jadi saya mahu melindunginya setiap masa.
“Lagipun, sejak lutut saya menjadi perhatian media sosial, saya berasakan lebih perlu untuk mengambil insurans sebagai jaminan,” katanya. – Agensi


Majoriti ahli UMNO tidak mahu PRU-15 tahun ini – Armada
Oleh MOHAMAD NAUFAL MOHAMAD IDRIS

2 Oktober 2022, 7:21 pm
SHAH ALAM- Hanya beberapa pemimpin tertinggi UMNO sahaja yang mahu Pilihan Raya Umum ke-15 (PRU-15) diadakan pada tahun ini juga.
Ketua Armada Parti Pribumi Bersatu Malaysia (Bersatu), Wan Ahmad Fahysal Wan Ahmad Kamal berkata, beliau yakin majoriti ahli parti tersebut tidak mahu PRU-15 diadakan pada tahun ini.
“Jabatan Meteorologi Malaysia (Met Malaysia) telah meramalkan bahawa cuaca buruk akan berlaku pada hujung tahun ini yang memungkinkan akan berlakunya banjir di beberapa tempat di negara ini.
“Jadi, adakah individu-individu ini tidak faham sains, sehingga nak pilihan raya umum diadakan pada tahun ini,” katanya ketika berucap pada majlis perasmian Persidangan Bahagian-bahagian dan Pelancaran Jentera Pilihan Raya Bersatu Selangor di Glenmarie Hotel & Golf Resort di sini, hari ini.
Sebelum ini, Majlis Tertinggi (MT) UMNO bersepakat memutuskan pembubaran Parlimen hendak dilakukan pada masa terdekat bagi membolehkan PRU15 diadakan pada tahun ini.
Setiausaha Agungnya, Datuk Seri Ahmad Maslan memaklumkan, Perdana Menteri, Datuk Seri Ismail Sabri Yaakob akan mempersembahkan cadangan tarikh pembubaran itu kepada Yang di-Pertuan Agong.

Wan Ahmad Fahysal berkata, pihaknya tidak mempunyai masalah sekiranya itu yang dimahu UMNO pada ketika ini.
Namun, beliau meminta kepimpinan parti itu supaya mengambil kira ramalan kaji cuaca yang telah dikeluarkan oleh Met Malaysia.
Dalam perkembangan berlainan, Wan Ahmad Fahysal memaklumkan beliau telah meminta kepimpinan parti supaya memberikan 30 peratus kerusi Parlimen serta Dewan Undangan Negeri (DUN) seluruh negara kepada ahli sayap itu.
“Kami telah membuktikan bahawa kami mampu menang kerusi seperti kerusi di DUN Pintasan, Sabah dan Tangga Batu, Melaka.
“Jadi, tiada alasan untuk parti menolak permintaan kami,” katanya. -KOSMO!ONLINE


Perebutan gelaran dunia MotoGP semakin hangat
Oleh KOSMO!

2 Oktober 2022, 6:38 pm
BURIRAM – Perebutan gelaran dunia Kejuaraan Motosikal Dunia (MotoGP) semakin sengit apabila pelumba Ducati Francesco ‘Pecco’ Bagnaia kini hanya dipisahkan dua mata dengan pelumba Yamaha, Fabio Quartararo.
Perlumbaan tersebut  yang ditangguhkan gara-gara hujan lebat memberi peluang kepada Bagnaia mengatur strategi meskipun mengakui beraksi litar basah bukan pilihan utamanya di Grand Prix (GP) Thailand sebentar tadi.
Pelumba Itali tersebut bijak mengawal rentak perlumbaan sebelum menamatkan saingan podium tempat ketiga di Litar Antarabangsa Chang, Buriram selepas pelumba Red Bull KTM, Miguel Oliveira melakar kemenangan tersebut dengan mengatasi Jack Miller (Ducati).
Sementara itu, juara dunia MotoGP 2021, Quartararo terus berputih mata apabila gagal mengutip sebarang mata sekadar menamatkan perlumbaan tempat ke-17.
Bagnaia ternyata gembira dengan pencapaian tersebut kerana ia adalah podium pertamanya beraksi dalam keadaan litar basah.
“Saya benar-benar gembira hari ini kerana berjaya menamatkan saingan di podium meskipun saya tahu ia bukan mudah melakukannya,” kata Bagnaia.

Hasil keputusan tersebut, Bagnaia membawa bekalan terbaik menjelang saingan di GP Australia pada 17 Oktober nanti selepas hanya dibezakan dua mata dengan Quartararo selepas mengumpul 217 mata keseluruhan.
Pelumba Aprilia Racing, Aleix Espargaro yang menamatkan saingan tempat ke-11 di Thailand berada di kedudukan ketiga carta kedudukan pelumba selepas mengumpul 199 mata. – AGENSI


Wanita maut dihempap almari kerana disangka pintu tandas
Oleh Kosmo

2 Oktober 2022, 7:00 pm
LONDON – Seorang gadis di Britain maut dihempap almari pakaian selepas membuka pintu yang disangka laluan menuju ke tandas ketika ketika terjaga di tengah malam, lapor akhbar Metro UK.
Mangsa, Chloe Haynes, disahkan maut di tempat kejadian yang berlaku sekitar pukul 6.30 pagi (waktu tempatan) di Hotel Adelphi, Wales Utara.
Menurut ibunya, Nicola, Chloe pulang ke bilik hotel dalam keadaan yang agak mabuk selepas menghadiri majlis pertunangan rakannya.
“Dia pulang ke hotel agak lewat melepasi waktu tengah malam dan terus tertidur.
“Apabila tiba-tiba tersedar, Chloe mungkin sedikit keliru akibat kesan mabuk malam sebelumnya dan cuba menarik pintu almari yang disangka tandas dalam keadaan gelap,” jelasnya.
Punca kematian Chloe  adalah kerana dihempap almari di bahagian tengkuknya.

Tambah ibu Chloe, rakannya menyedari kemalangan ngeri itu apabila dia kembali ke bilik pada awal pagi.
Beberapa penginap lelaki di bilik berdekatan dilaporkan bergegas ke bilik Chloe untuk membantu menarik badannya keluar dari bawah almari, namun ia sudah terlambat untuk menyelamatkannya.
Polis Merseyside kemudiannya mengklasifikasikan kematian wanita itu sebagai kemalangan. – Agensi


KDA FC azam pamer kebangkitan bertemu JDT
Oleh KOSMO!

2 Oktober 2022, 6:30 pm
Oleh MOHD RIFAAT ABD HAMID
JURULATIH Kedah Darul Aman FC (KDA FC), Aidil Sharin Sahak kecewa selepas pasukannya tumpas 0-1 kepada Petaling Jaya City (PJ City) dalam saingan Liga Super di gelanggang sendiri Stadium Darul Aman, Alor Setar semalam.
Menurut Aidil Sharin, kekalahan itu sungguh mengejutkan dan ia sudah pasti akan merencatkan misi pasukannya untuk mencapai kedudukan tiga pasukan terbaik dalam Liga Super musim ini.
Justeru, beliau yang mewakili pasukan memohon maaf kepada seluruh penyokong Kedah yang terpaksa pulang dengan perasaan hampa.
“Pasukan Kedah banyak membuat kesilapan terutama sering kehilangan bola, hantaran yang tidak tepat serta pertahanan mudah dibolosi oleh pihak lawan sehingga pasukan lawan mudah mengambil beberapa kesempatan untuk menjaringkan gol.
“Memang saya tidak nafikan pemain telah memberikan persembahan sebaik yang mungkin, tetapi setiap kali di hadapan pintu gol lawan, mereka  gagal untuk memanfaatkan peluang untuk mendapatkan jaringan,” katanya.

Bagaimanapun katanya, kekalahan itu diharap dapat menyuntik kembali  semangat kepada pasukannya yang akan bertemu Johor Darul Ta’zim (JDT)  pada Selasa ini.
“Kami akan cuba membaiki segala kesilapan pada perlawanan ini. Dalam masa tiga hari ini, semua pemain diharap dapat bangkit semula kerana kita bertemu dengan Harimau Selatan yang merupakan antara pasukan terbaik di Asia ini.
“Saya yakin semua pemain akan bangkit kembali daripada kekecewaan itu dengan semangat juang yang tinggi. Apa yang penting semua pemain perlu mempunyai keyakinan diri yang tinggi dan dalam sukan bola sepak boleh berlaku apa sahaja nanti,” ujarnya. – KOSMO! ONLINE


Kos rawatan mangsa rempuhan Stadium Kanjuruhan ditanggung pemerintah
Oleh KOSMO!

2 Oktober 2022, 5:38 pm
JAKARTA – Ketua Daerah kabupaten Malang, M Sanusi memaklumkan semua kos perubatan melibatkan mangsa tragedi rempuhan di Stadium Kanjuruhan akan ditanggung sepenuhnya pemerintah wilayah, lapor laman berita Liputan6 hari ini.
Sanusi berkata, setakat ini seramai 180 orang mangsa sedang menerima rawatan di hospital daerah.
“Pihak pentadbiran daerah mengerahkan semua ambulans yang ada di kawasan sekitar ke lokasi kejadian bagi mengambil pesakit.
“Kos rawatan semua mangsa adalah di bawah tanggungan pihak pemerintah,” jelasnya.
Menurut Sanusi, dua daripada 182 mangsa yang disahkan maut ialah anggota polis daerah Malang.
Sementara itu, Ketua Polis Jawa Timur, Sarjan Nico Afinta berkata, seramai 34 mangsa disahkan mati di lokasi kejadian manakala selebihnya ketika menerima rawatan di hospital.

“Sekitar 3,000 orang yang terlibat secara langsung dalam tragedi ini daripada jumlah keseluruhan 40,000 yang hadir di stadium.
“Rempuhan di pintu keluar berlaku kerana penonton panik apabila petugas keselamatan melepaskan tembakan gas pemedih mata.
“Akibat semua meluru ke pintu keluar yang kecil, berlakunya sesak nafas dan pitam sehingga dipijak oleh mereka yang masih berusaha keluar dari stadium,” jelas Nico. – Agensi


Amaran hujan lebat di 4 negeri malam ini
Oleh KOSMO!

2 Oktober 2022, 5:18 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir, hujan lebat dan angin kencang di empat negeri sehingga pukul 9 malam ini.
MetMalaysia dalam satu kenyataan berkata, amaran berkenaan dikeluarkan bagi daerah Kinta, Kampar, Batang Padang dan Muallim di Perak serta Tanah Tinggi Cameron di Pahang.
Manakala bagi Sarawak amaran dikeluarkan di Sibu (Selangau), Mukah (Mukah), Kapit (Kapit dan Belaga), Bintulu, Miri dan Limbang.
“Sabah di Pedalaman (Sipitang, Tenom, Beaufort, Nabawan dan Keningau) dan Pantai Barat (Kota Kinabalu, Tuaran),” kata kenyataan itu hari ini.
Menurut MetMalaysia, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” jelas kenyataan itu. – KOSMO! ONLINE.


Keluar PN jika Pas mahu kembali dengan UMNO
Oleh AMRAN MULUP

2 Oktober 2022, 5:06 pm
ALOR GAJAH – Pas perlu memenuhi tiga tuntutan daripada UMNO jika ingin kembali menjalin kerjasama politik bagi menghadapi Pilihan Raya Umum Ke-15 (PRU-15) tidak lama lagi.
Presiden UMNO, Datuk Seri Dr. Ahmad Zahid Hamidi berkata, tiga tuntutan tersebut adalah keluar daripada Perikatan Nasional (PN), memutuskan hubungan politik dengan Parti Pribumi Bersatu Malaysia (Bersatu) dan mengumumkan secara rasmi bahawa mereka ‘mufarakah’ seratus peratus daripada PN dan Bersatu.
Menurutnya, tiga syarat tersebut telah dikemukakan sewaktu bertemu Presiden Pas, Tan Sri Abdul Hadi Awang baru-baru ini.
Beliau berkata, jika Pas memenuhi tuntutan tersebut, barulah rundingan kerjasama dengan UMNO boleh dilakukan khususnya dalam menghadapi PRU-15.
“Selagi Pas tidak penuhi tiga tuntutan itu, kita (UMNO) tidak dapat merungkaikan apa juga isu dan perkara yang menjadi perbezaan antara kedua-dua parti. Mereka mengetahuinya (tiga syarat).
“Tiga syarat itu saya maklumkan ketika mengadakan pertemuan dengan Presiden Pas. Bukan saya hendak jumpa dia, tetapi dia yang hendak jumpa saya,” katanya ketika berucap merasmikan Penutupan Bootcamp BNComms di Kem Permata Resort dekat sini, hari ini.

Bercakap kepada pemberita selepas merasmikan penutupan program tersebut, Ahmad Zahid berkata, selagi Pas tidak memenuhi tiga tuntutan tersebut, UMNO tidak akan mengadakan sebarang kerjasama dengan parti itu.
Menurutnya, pihaknya tidak mahu melihat pisang berbuah dua kali yang mana Pas yang dahulunya menandatangani Piagam Muafakat Nasional (MN) pada 14 September 2019, tiba-tiba membentuk gabungan politik bersama parti serpihan UMNO.
“Dulu kita bersangka baik dengan Pas selepas menandatangani piagam tersebut yang menyaksikan hasil gabungan itu, kita menang tujuh pilihan raya kecil (PRK) tetapi selepas itu lain yang terjadi,” ujarnya. – KOSMO! ONLINE


Azeem capai sasaran peribadi di Jepun
Oleh MUHAMMAD ZUHAILY BADLISHAH

2 Oktober 2022, 5:06 pm
KUALA LUMPUR – Jaguh pecut negara, Muhammad Azeem Mohd. Fahmi tetap boleh berbangga dengan pencapaiannya meskipun tidak menaiki podium acara 200 meter (m) Piala Cabaran Olahraga di Niigata, Jepun sebentar tadi.
Azeem, 18, mencapai sasarannya mahu mencatat masa bawah 21.00 saat (s) apabila menamatkan aksi final 200m di Stadium Denka Big Swan itu di tempat kelima dengan catatan 20.98s.
Ini kerana pelari dari Ipoh, Perak itu pernah menyuarakan keinginannya mahu konsisten dengan catatan bawah 21s bagi acara 200m dalam setiap kejohanan disertai sewaktu Sukan Malaysia (Sukma) 2022 bulan lalu.
Pingat emas dimenangi Uzawa Toba mewakili Tsukuba Omiya Castle dengan masa 20.60s, manakala perak menjadi milik Keigo Yasuda dari Sumitomo Electric Hyogo menerusi catatan 20.75s.
Seorang lagi pelari Jepun, Uemoto Naoki yang mewakili IxZOG Osaka pula meraih pingat gangsa dengan catatan 20.94s.
Azeem pula terpaksa berpuas hati meraih kedudukan kelima apabila dipisahkan 0.002s menerusi penentuan photo finish dengan Yamashita Jun dari ANA Tokyo di tempat keempat selepas terikat 20.98s.

Ia adalah catatan yang lebih bagus jika dibandingkan dengan masa dilakukan Azeem sewaktu memenangi pingat perak Sukma 2022 iaitu 21.03s.
Azeem yang memegang rekod 100m kebangsaan dengan masa 10.09s, mempunyai catatan peribadi terbaik dalam acara 200m iaitu 20.83s sewaktu Kejohanan Olahraga Remaja Dunia 2022 di Cali, Colombia pada Ogos lalu.
Rekod 200m kebangsaan, 20.77s pula masih kekal dipegang oleh pelari negara berpangkalan di Australia, Russel Alexander Nasir Taib yang melakukannya di Queensland Track Classic pada 23 Mac 2019. – KOSMO! ONLINE


Kastam rampas rokok seludup RM10 juta
Oleh MOHAMAD FAIZAL HASHIM

2 Oktober 2022, 5:31 pm
JOHOR BAHRU – Jabatan Kastam Diraja Malaysia (JKDM) Johor merampas rokok seludup dari China bernilai lebih RM10 juta di Pelabuhan Tanjung Pelepas, Gelang Patah, dekat sini pada 22 September lalu.
Pengarah JKDM Johor, Sazali Mohamad berkata, rokok seludup itu dikesan ketika anggota Bahagian Penguatkuasaan JKDM Gelang Patah menjalankan pemeriksaan pada pukul 11.20 pagi.
Beliau berkata, mesin pengimbas telah mengesan imej yang meragukan dalam muatan kontena berukuran 12 meter.
“Kontena yang diimport dari luar negara itu dipercayai transit di Pusat Pemeriksaan Kastam, Pelabuhan Tanjung Pelepas dengan destinasi terakhir yang diikrar adalah di Pelabuhan Kota Kinabalu.
“Pemeriksaan imbasan mendapati imej tidak sama seperti yang diikrarkan. Hasil pemeriksaan mendapati terdapat 9.18 juta batang rokok putih dipercayai tidak berkastam yang diimport dari luar negara,” katanya.
Sazali berkata, semakan ke atas dokumen mendapati kontena tersebut telah diikrar membawa pelbagai jenis barangan antaranya lampu, aksesori komputer, peralatan bakeri, peralatan bayi dan pemanggang barbeku elektrik.

Katanya, kontena yang membawa muatan rokok bernilai RM3.67 juta, manakala jumlah duti atau cukai yang terbabit adalah sebanyak RM6.42 juta.
“Keseluruhan nilai rampasan termasuk cukai adalah berjumlah lebih RM10 juta,” katanya.
Kes disiasat mengikut Peraturan 18 Peraturan-peraturan Zon Bebas (Pindaan) 2019 dan Seksyen 135 (1)(a) Akta Kastam 1967 kerana membuat pengikraran tidak benar dalam manifest dan mengimport barang larangan tanpa permit. – KOSMO! ONLINE


Pembinaan kapal tempur LCS disambung hujung Disember
Oleh AZMI NORDIN

2 Oktober 2022, 6:24 pm
PETALING JAYA – Pembinaan kapal tempur pesisir (LCS) akan disambung semula selepas semua rundingan dan setiap perjanjian dalam fasa mobilisasi dimuktamadkan pada penghujung Disember tahun ini.
Menteri Kanan Pertahanan, Datuk Seri Hishammuddin Hussein berkata, selepas fasa mobilisasi itu selesai, semua pihak terlibat mempunyai tempoh 14 bulan untuk memastikan kapal siap pembinaan.
Menurut beliau, pihak terlibat perlu juga memastikan kapal telah berada di permukaan air sebelum menjalani trial seperti Harbour Acceptance Test dan Sea Acceptance Trial dalam tempoh tersebut.
“Garis masa ini mesti dipatuhi semua pemegang taruh khususnya Boustead Naval Shipyard Sdn. Bhd. (BNSSB) selaku syarikat pembuat. Seperti diarahkan oleh Kabinet, laporan proses rundingan di fasa mobilisasi ini harus dibentangkan kepada Jemaah Menteri secara berjadual
“Tentang persoalan tempoh siap pembinaan, seperti saya tegaskan sebelum ini sekurang-kurangnya dalam dua tahun ini LCS 1 siap pembinaannya,” katanya dalam satu kenyataan media hari ini.
Hishammuddin berkata, sementara menunggu LCS siap sepenuhnya, Tentera Laut Diraja Malaysia (TLDM) telah memohon perolehan “Littoral Mission Ship” kumpulan kedua yang dilengkapi persenjataan lebih menyeluruh.

Kata beliau, Kementerian Pertahanan telah pun membuat permohonan kepada Unit Perancang Ekonomi (EPU) Jabatan Perdana Menteri untuk melaksanakan perolehan berkenaan.
Terdahulu, katanya, BNSSB telah selesai mengadakan rundingan dengan 145 vendor tempatan dan 42 pengeluar peralatan tulen (OEM) luar negara.
Beliau berkata, vendor tempatan dan OEM terutama melibatkan peralatan serta sistem utama juga telah memberi akujanji untuk menyokong dan bersama pihak BNSSB bagi meneruskan projek itu.
Tambah beliau, proses penamatan penglibatan ‘orang tengah’ atau pengantara iaitu syarikat Contraves Advanced Devices (CAD) dan Contraves
Electrodynamics Sdn Bhd (CED) juga sedang giat dilakukan.
“Penamatan ini akan membolehkan BNSSB berunding dengan OEM dan vendor secara terus tanpa perlu lagi melalui CAD dan CED.
“Langkah ini akan dapat mengurangkan kos peralatan kapal yang perlu dibayar kepada vendor serta OEM memandangkan tiada lagi penglibatan pihak pengantara,” katanya.
Menurutnya lagi, BNSSB juga sedang giat berunding dengan sembilan institusi perbankan bagi tujuan penstrukturan semula hutang dan rundingan dijangka akan dimuktamadkan dalam tempoh mobilisasi.
Tambahnya, perkara berkaitan `detailed design’ juga sedang dirundingkan oleh BNSSB dengan pihak Naval Group dari Perancis bagi memastikan setiap keputusan memenuhi keperluan TLDM.
“Pihak Naval Group juga telah memutuskan akan menghantar pasukan teknikalnya untuk melakukan audit terhadap “detailed design” tersebut pada bulan Oktober.
“Wakil kerajaan Perancis sendiri telah hadir bertemu saya seterusnya menyerahkan komitmen bertulis yang menyatakan bahawa meneruskan dan menyelesaikan projek LCS merupakan keutamaan kerajaan Perancis,” katanya. – KOSMO! ONLINE


Poster Aiman Tino dikritik macam cari orang hilang
Oleh KOSMO!

2 Oktober 2022, 5:09 pm
PETALING JAYA – Poster satu karnival melibatkan penyanyi, Aiman Tino yang diadakan di Sabah semalam mengundang kritikan netizen kerana dianggap seperti poster pada era 90-an.
Malah ada juga pengguna media sosial menyifatkan poster yang dihasilkan bagi program Dinosaur Born in Sabah itu seperti poster mencari orang hilang.
Difahamkan poster tersebut disediakan oleh penganjur Karnival Dinosaur Born in Sabah yang berlangsung di Kompleks Sukan Lahad Datu.
Netizen turut mengkritik penganjur karnival itu hanya mampu menyediakan poster sedemikian walaupun menjemput seorang penyanyi terkenal.
“Kalau nak jimat pun agak-agaklah, poster ni zaman 1990-an boleh lah. Sekarang poster macam ni khas untuk cari orang atau kucing hilang saja,” kata Orlando Belum.
“Rasanya poster macam ni zaman cowboy dah ada, tak ada pereka grafik ke dekat Sabah?” Soal Farihan Yusof.

“Kesian pula dekat Aiman Tino, disamakan pula dengan orang dikehendaki polis, hitam putih macam tu saja posternya,” kata Malissa Malinni. – KOSMO! ONLINE


Hairan pembangkang tidak mahu PRU awal
Oleh NAZARUDIN SHAHARI

2 Oktober 2022, 6:30 pm
SEREMBAN – Datuk Seri Mohamad Hasan hari ini melemparkan sindiran pedas kepada pembangkang yang memberikan pelbagai alasan enggan pilihan raya umum (PRU) diadakan lebih awal berbanding tempoh pemerintahan yang dibenarkan.
Timbalan Presiden UMNO itu berkata, sejak kali pertama PRU diadakan di negara ini sehingga PRU pada 2018, parti pembangkang adalah pihak yang sering mendesak pilihan raya diadakan lebih awal sebelum penggal pemerintahan berakhir.
Namun, Ahli Dewan Undangan Negeri (ADUN) Rantau itu berkata, kali ini pembangkang tiba-tiba menunjukkan sikap berbeza dengan menggesa PRU tidak diadakan tahun ini.
“Dahulu sampai tidak tidur malam hendakkan pilihan raya diadakan lebih awal.
“Tapi PRU15 ini mereka tidak mahu pula. Saya hairan tengok reaksi mereka,” katanya kepada pemberita selepas merasmikan Mini Karnival Kemahiran Keluarga Malaysia Kemas Negeri Sembilan di sini hari ini.
Beliau berkata demikian ketika diminta mengulas reaksi parti pembangkang yang tidak setuju supaya Pilihan Raya Umum Ke-15 (PRU-15) diadakan lebih awal berbanding mandat sehingga pertengahan tahun depan.

Kelmarin, Majlis Kerja Tertinggi (MKT) UMNO telah sepakat memutuskan pembubaran Parlimen hendaklah diadakan dalam masa terdekat bagi membolehkan PRU15 diadakan pada tahun ini juga.
Keputusan itu telah mencetuskan reaksi negatif dalam kalangan parti pembangkang dengan pelbagai alasan.
Mohamad menarik perhatian lagi, di seluruh dunia, semua parti pembangkang mahu PRU diadakan awal bagi membolehkan mereka mencapai kemenangan dan membentuk kerajaan.
“Lambat nak siang (rasa tidak sabar) mereka mahu PRU dilaksanakan. Tapi di Malaysia saya tidak tahu apa yang telah terjadi kepada mereka,” ujarnya ujarnya.
Dalam perkembangan berkaitan, Mohamad yang juga Pengarah Pilihan Raya UMNO berkata, pihaknya kini sedang memanggil beberapa jawatankuasa bahagian parti itu untuk mengemas kini persiapan bagi menghadapi PRU.
Katanya, tindakan itu dibuat untuk melihat strategi dan gerak kerja di bahagian yang terlibat bagi memastikan persiapan dibuat dengan cekap dan kemas.
“Bilik gerakan pilihan raya di ibu pejabat parti akan memantau usaha ini setiap minggu,” ujarnya. – KOSMO! ONLINE


Dr. Zulkifli teruskan kuliah dhuha sebelum solat jenazah anak
Oleh KOSMO!

2 Oktober 2022, 4:51 pm
PETALING JAYA – Bekas Menteri di Jabatan Perdana Menteri (Hal Ehwal Agama), Datuk Seri Dr. Zulkifli Mohamad Al-Bakri meneruskan kuliah dhuhanya sebelum melakukan solat jenazah anaknya pagi tadi.
Zulkifli menerusi akaun media sosial beliau memaklumkan, kuliah tetap diteruskan kerana baginya ilmu adalah sesuatu yang mulia dan tidak ada galang gantinya.
Beliau yang juga bekas Mufti Wilayah Persekutuan memetik kisah seorang ulama terdahulu yang setiap masa menuntut dan berkongsi ilmu meskipun ketika kematian anaknya.
“Jalsah ‘Ilmiyyah (kuliah dhuha) pada pagi ini pukul 9 pagi diteruskan seperti biasa sebelum solat jenazah anakanda saya pada pukul 9.45 pagi. Kemuliaan ilmu tidak ada galang gantinya.
“Al-Hafiz al-Munziri (wafat 656H) terkenal sebagai salah seorang ulama yang begitu tekun dengan ilmu,” katanya dalam satu hantaran di Facebook.
Tambah Zulkifli, ulama tersebut tidak akan sesekali meninggalkan madrasahnya untuk apa jua tujuan walaupun untuk berehat dan hidupnya hanya diwakafkan untuk ilmu.

Jelas beliau, Al-Hafiz al-Munziri solat jenazah untuk anaknya di dalam madrasah dan menghantar jenazah hingga ke muka pintu.
“Beliau lalu berkata ‘Wahai anakku, aku tinggalkan dirimu kepada Allah Ta’ala’ lalu beliau kembali masuk ke dalam untuk menekuni ilmu.
“Betapa ulama silam memuliakan ilmu walaupun anaknya meninggal dunia. Atas asas ini, saya teruskan kuliah pada pagi ini. Jemput hadir kepada semua,” ujarnya. – KOSMO! ONLINE


Bajet 2023: Lestari penyenggaraan bangunan, peralatan di politeknik, kolej komuniti
Oleh ISKANDAR SHAH MOHAMED

2 Oktober 2022, 4:48 pm
SHAH ALAM – Kerajaan disaran menyediakan peruntukan khas bagi melestarikan lagi institusi politeknik dan kolej komuniti dalam pembentangan Bajet 2023 pada Jumaat depan.
Kelestarian itu melibatkan faktor penyenggaraan bangunan dan peralatan bagi kemahiran Pendidikan Teknikal dan Vokasional (TVET).
Ketua Pengarah Jabatan Pendidikan Politeknik dan Kolej Komuniti (JPPKK), Zainab Ahmad berkata, pihaknya sudah memberi input mengenai perkara itu kepada Kementerian Kewangan sebelum ini.
Kata beliau, beberapa bangunan politeknik sudah berusia lebih 30 tahun dan agak usang selain turut menggunakan peralatan lama.
“Kami berasakan institusi itu perlu dibantu dari segi penyenggaraan sama ada melibatkan bangunan mahu pun alatan sedia ada.
“Langkah itu selaras dengan usaha bersama membekalkan apa yang terbaik untuk industri dan diharap mendapat perhatian kerajaan menerusi peruntukan khas pada Bajet nanti,” katanya ketika ditemui Kosmo! hari ini.

Terdahulu, beliau merasmikan Pusat Inovasi dan Pengkomersilan JPPKK di Politeknik Sultan Salahuddin Abdul Aziz Shah (PSA) di sini, hari ini yang turut dihadiri pengarah PSA, Dr. Mohd. Zahari Ismail.
Zainab juga sebelum itu menyempurnakan Majlis Konvokesyen PSA ke-23 yang dihadiri seramai 1,684 graduan selama dua hari bermula semalam.
Tambah Zainab, pihaknya yakin semua universiti awam (UA) dan institusi pengajian tinggi (IPT) turut mengharapkan perkara sama demi kemajuan sektor pendidikan negara.
“Kita kini dianggap antara pusat pendidikan tinggi terbesar yang meliputi 36 politeknik dan 104 kolej komuniti di seluruh negara.
“JPPKK senada dengan semua institusi pendidikan lain dan semestinya memfokuskan kemahiran Pendidikan Teknikal dan Vokasional (TVET),” katanya. – KOSMO! ONLINE


Kebolehpasaran graduan politeknik, kolej komuniti meningkat
Oleh ISKANDAR SHAH MOHAMED

2 Oktober 2022, 4:02 pm
SHAH ALAM – Kebolehpasaran graduan Politeknik dan Kolej Komuniti kembali meningkat serta mendapat permintaan tinggi pemain industri selepas pandemik Covid-19.
Peluang pekerjaan perlu dipenuhi graduan kemahiran Pendidikan Teknikal dan Vokasional (TVET) itu seperti bidang teknologi, pembuatan, kejuruteraan mekanikal dan elektronik.
Ketua Pengarah Jabatan Pendidikan Politeknik dan Kolej Komuniti (JPPKK), Zainab Ahmad berkata, graduan daripada 36 politeknik dan 104 kolej komuniti di seluruh negara tersedia bagi memenuhi kehendak dan pasaran industri tempatan.
Kata beliau, pandemik sejak dua tahun lalu diakui mengehadkan peluang pekerjaan oleh industri yang terpaksa mengecilkan operasi dan jumlah pekerja.
“Namun, kini semua pemain industri dan syarikat mula kembali mencari graduan kita yang berkemahiran tinggi dalam TVET.
“Ini membuktikan bahawa graduan politeknik dan kolej komuniti berkemampuan penuh memenuhi kehendak industri sama ada dari dalam atau luar negara,”,” katanya ketika ditemui Kosmo! selepas menyempurnakan Majlis Konvokesyen Politeknik Sultan Salahuddin Abdul Aziz Shah (PSA) ke-23 di sini, hari ini.

Pada konvokesyen selama dua hari itu, seramai 1,684 graduan menerima ijazah, diploma dan sijil dalam bidang kejuruteraan awam, mekanikal, elektrik dan perdagangan.
Selain itu, Zainab turut merasmikan Pusat Inovasi dan Pengkomersilan JPPKK di politeknik berkenaan.
Tambah Zainab, peluang sedia ada perlu direbut sebaik mungkin semua graduan bagi merealisasikan impian kerjaya masing-masing.
“Kita juga perlu terus bersaing dengan modal insan negara lain seperti Indonesia dan Vietnam.
“Selain berkemahiran, graduan kita mempunyai kelebihan kerana mampu berbahasa Inggeris yang menjadi salah satu keperluan utama industri ketika ini,” ujarnya. .
Sementara itu, Pengarah PSA, Dr. Mohd. Zahari Ismail berkata, kebolehpasaran graduan politeknik berkenaan kekal memberangsangkan dan kini pada tahap 94.7 peratus termasuk menceburi bidang keusahawanan.
“Permintaan industri bagi graduan PSA terus positif dan sentiasa ada terutama dalam kejuruteraan mekanikal, elektrik dan perdagangan,” jelasnya. – KOSMO!ONLINE


Kecoh konsert berhampiran masjid di Kedah
Oleh JAMLIAH ABDULLAH

2 Oktober 2022, 4:13 pm
ALOR SETAR – Majlis Bandaraya Alor Setar (MBAS) menegaskan pihaknya tidak pernah mengeluarkan sebarang lesen kepada penganjur sebuah festival untuk mengadakan konsert di Balai Seni berdekatan Masjid Zahir di sini semalam.
Menurut Datuk Bandar Alor Setar, Datuk Zaid Ahmad, MBAS melahirkan rasa kesal dengan tindakan penganjur terlibat yang disifatkan melanggar peraturan selain menimbulkan rasa kurang senang dalam kalangan rakyat negeri ini.
“Memang konsert atau gig tersebut dibuat tanpa kebenaran. Saya dimaklumkan pihak penganjur hanya mendapat lesen untuk mengadakan busking sahaja iaitu dua lesen yang kita bagi.
“Selain busking kita hanya membenarkan jualan termasuk trak makanan dan permainan kanak-kanak sahaja. Kita tengok macam konsert dah memang tak ada kebenaran,” katanya di sini hari ini.
Tambah beliau, pihaknya akan menjalankan siasatan lanjut berhubung perkara tersebut termasuk memanggil penganjur berkenaan untuk mendapatkan penjelasan berhubung perkara itu.
Tular di media sosial hari ini rakaman video persembahan kumpulan muzik di pentas yang disaksikan ratusan penonton terdiri daripada anak muda dengan pelbagai aksi di Balai Seni di sini.

Acara berkenaan mengundang rasa kurang senang dalam kalangan orang ramai memandangkan ia diadakan tidak jauh dari Masjid Zahir. – KOSMO! ONLINE


Shah Rukh Khan dapat rumah percuma RM57 juta di Dubai
Oleh KOSMO!

2 Oktober 2022, 4:33 pm
PETALING JAYA – Satu perkongsian menarik di laman sosial pempengaruh tempatan yang kini berada di luar negara, Irfan Khairi menyatakan nilai sebuah kediaman mewah milik pelakon terkenal Shah Rukh Khan di Dubai mencecah harga RM57 juta.
Jelas Irfan, pada minggu lalu, bangunan tertinggi dunia, Burj Khalifa diterangi video pelakon paling popular, Shah Rukh Khan setinggi-tinggi bangunan tersebut.
Katanya, di Dubai, Shah Rukh Khan memang sentiasa diangkat sehinggakan pelakon berasal dari India itu mempunyai sebuah kediaman berharga RM57 juta di Palm Jumeirah pulau terkenal yang berbentuk pokok kurma.
“Tapikan, bila dah popular macam Shah Rukh Khan ni, rumah pun tak perlu nak beli. Kediaman itu diberikan kepadanya secara percuma tidak perlu bayar.
“Inilah strategi syarikat pembuat pulau tersebut, Nakheel untuk naikkan lagi branding The Palm. Siapa ada rumah kat Palm, boleh berjiran dengan Shah Rukh Khan,” katanya.
Jelasnya sehingga kini makin ramai selebriti, ahli sukan terkenal dan orang-orang kaya beli rumah di The Palm.

Shah Rukh Khan pula katanya, bukan selalu duduk di Dubai hanya ketika bercuti sahaja akan datang ke sana.
“Tapi kalau anda pernah baca kisah Shah Rukh Khan bagaimana beliau mula sebagai seorang pelakon yang kuta berusaha dan sikap ‘workaholicnya’ sampai tidur pun empat jam sahaja sehari (bangun pukul 4 pagi untuk kerja), memang dia sepatut mendapatkanya.
“Pesanan Shah Rukh Khan yang saya sangat suka, ‘Don’t just work. Out work yourself’ (jangan usaha semata-mata. Tapi usaha lebih dari apa yang anda mampu),” katanya. – KOSMO! ONLINE


Yayasan Wiba Prima sasar lahirkan 2,000 usahawan tutor online
Oleh MOHD. HUSNI MOHD. NOOR

2 Oktober 2022, 4:43 pm
PUTRAJAYA – Yayasan Wiba Prima dengan kerjasama Drawzania dan Xperts merancang untuk melahirkan 2,000 usahawan tutor online (UTO) menjelang 2024.
Pengerusinya, Datuk Dr. Kamilia Ibrahim berkata, buat masa ini, seramai 30 kumpulan pertama UTO sudah dilahirkan selepas menjalani latihan selama tiga bulan sejak Mac lalu.
Beliau berkata, program tersebut diilhamkan oleh Yayasan Wiba Prima dengan kerjasama Drawzania yang bermatlamat melatih golongan B40 untuk mengendalikan kelas melukis secara dalam talian.
“Sebelum bergelar usahawan, mereka ini akan menerima latihan menerusi kemahiran ‘Freehand Visualisation Skills (FVS)’ yang dilatih oleh Drawzania.
“FVS adalah satu kemahiran yang sangat penting untuk menjadikan seseorang itu lebih kreatif dan inovatif,” katanya ketika ditemui pada Majlis Perasmian UTO di sini, hari ini.
Katanya, pihaknya turut merancang untuk memperluas FVS ke peringkat lebih tinggi termasuk mewujudkan satu akademi dan pusat pengajian khusus bagi program kemahiran melukis itu.

Dalam pada itu, Pengasas Drawzania, Dr. Ruzaimi Mat Rani berkata, beliau yakin program UTO dapat menjana pendapatan kepada usahawan selain mewujudkan komuniti kreatif dan inovasi.
Katanya, sehingga kini, sudah ada usahawan yang telah berjaya menjana pendapatan sehingga empat angka sebulan hasil menganjurkan kelas FVS.
“Saya percaya tanpa kemahiran ini, daya kreativiti dan inovatif seseorang tidak akan dapat dicapai secara optimum,” katanya.
Ujarnya, beliau mempunyai rancangan yang besar untuk membudayakan kemahiran FVS dalam masyarakat kerana ia pendekatan penting dalam mencorak negara pada masa depan.
“Program tersebut bertujuan melatih peserta menjadi usahawan kelas melukis berjenama sendiri secara dalam talian dan fizikal.
“FVS adalah sangat penting dalam menjana idea-idea kreatif dan inovatif dalam semua subjek, malah kemahiran ini juga berkait rapat dengan komunikasi visual, jelasnya. – KOSMO! ONLINE


Karya tempatan bakal diantarabangsakan di Pesta Buku Frankfurt
Oleh AMREE AHMAD

2 Oktober 2022, 3:21 pm
PUTRAJAYA – Kementerian Luar bersedia memperkasakan lagi pelbagai buku kesusasteraan Malaysia hingga ke peringkat global dalam Pesta Buku Frankfurt 2022 yang akan berlangsung pada pertengahan bulan ini.
Menterinya, Datuk Seri Saifuddin Abdullah berkata, langkah itu sejajar dengan kerangka dasar luar Malaysia bagi mempromosi diplomasi bahasa dan budaya tempatan ke persada sejagat.
Beliau menzahirkan keyakinan itu selepas gembira dapat bertemu Naib Presiden Pengurusan Pameran untuk program tahunan tersebut, Gabi Rauch-Kneer di Frankfurt, Jerman semalam.
“Kami turut bertukar-tukar pandangan dalam usaha mengantarabangsakan banyak karya sastera Malaysia ke tahap antarabangsa,” katanya menerusi hantaran di laman sosial rasminya hari ini.
Pesta Buku Frankfurt atau Frankfurter Buchmesse merupakan ekspo pameran dan penjualan buku tahunan terbesar di dunia melibatkan sejumlah 10,000 penerbit daripada lebih 100 negara.
Malaysia menyertai pesta tersebut secara rasmi bermula pada 2016 dengan penglibatan 30 buah syarikat penerbitan tempatan yang diketuai sendiri oleh Dewan Bahasa dan Pustaka (DBP).

Mengulas lanjut, Saifuddin berkata, perbincangan dengan pihak penganjur amat baik apabila mereka bersedia membantu para penulis Malaysia bekerjasama dengan penerbit antarabangsa.
“Usaha berkenaan termasuk bagi mengenal pasti kerja-kerja pengedaran skala lebih luas serta menterjemahkan karya ke dalam bahasa Inggeris dan bahasa-bahasa asing lain,” jelasnya.
Pada pertemuan itu, beliau menghadiahkan senaskhah buku ‘New Politics 2.0: Multiracial and Moderate Malaysian Democracy’ ditulisnya sendiri pada 2017 yang diterbitkan Institut Darul Ehsan.
Turut serta dalam sesi perjumpaan tersebut ialah dua tokoh akademik dari Universiti Kebangsaan Malaysia, Profesor Ulung Datuk Shamsul Amri Baharuddin dan Prof. Dr. Anis Yusal Yusoff.
Saifuddin berada di Jerman untuk lawatan kerja selama lima bermula pada 28 September lalu dengan pelbagai program padat termasuk bertemu Menteri Luar Jerman, Annalena Baerbock. – KOSMO! ONLINE


Kerajaan pertimbang teruskan bantuan tunai haji
Oleh MUSTAQIM MOHAMED

2 Oktober 2022, 3:39 pm
KOTA BHARU – Kerajaan berhasrat untuk meneruskan bantuan haji bagi memastikan setiap jemaah mampu menunaikan rukun Islam kelima itu berikutan kenaikan kos ketika ini.
Timbalan Menteri Di Jabatan Perdana Menteri (Hal Ehwal Agama), Datuk Ahmad Marzuk Shaary berkata, bagaimanapun, kerajaan akan turut memberi kesedaran kepada jemaah yang berkemampuan agar membayar penuh kos mengerjakan haji tanpa mengharapkan bantuan.
“Perlu dijelaskan bahawa perkara yang dianggap bantuan haji sebenarnya adalah bantuan mengerjakan haji kerana wang yang digunakan tidak datang daripada kerajaan.
“Kerajaan masih berhasrat meneruskan bantuan ini pada tahun depan meskipun berdepan dengan peningkatan kos agak tinggi ketika ini,” katanya pada sidang akhbar selepas Program Hari Sayyidatina Khadijah Parlimen Pengkalan Chepa di Pusat Tarbiyah Islamiah Kelantan (Putik), di sini hari ini.
Menurut Ahmad Marzuk yang juga Ahli Parlimen Pengkalan Chepa, ramai dalam kalangan jemaah haji merupakan golongan B40, namun jumlah bantuan itu tiada perbezaan.
Katanya, kerajaan amat mengalu-alukan malah menggalakkan jemaah membayar penuh kos haji jika berkemampuan.

“Bagaimanapun, masih terlalu awal untuk membuat keputusan berkenaan perkara ini. Kos mengerjakan haji meningkat setiap tahun kerana melibatkan tambang penerbangan dan sewa penempatan.
“Kenaikan kos itu turut dipengaruhi kenaikan Cukai Nilai Tambah (VAT) oleh Kerajaan Saudi yang kini melebihi 15 peratus. Ia sama seperti Cukai Barangan dan Perkhidmatan (GST) yang pernah digunakan di negara ini.
“Sebagai contoh, sekiranya perbelanjaan yang perlu dikeluarkan di Arab Saudi mencecah RM1,000, ini bermakna kos yang perlu dikeluarkan adalah RM1,150,” katanya.
Tambahnya, selain itu, peningkatan kadar inflasi yang melanda dunia turut memberi kesan kerana ia turut melibatkan Arab Saudi. – KOSMO! ONLINE


88 kanak-kanak didera di Melaka sejak Januari
Oleh DIYANATUL ATIQAH ZAKARYA

2 Oktober 2022, 3:31 pm
MELAKA – Jabatan Kebajikan Masyarakat (JKM) negeri merekodkan sebanyak 88 kes penderaan kanak-kanak sejak awal tahun sehingga Ogos lalu.
Pengerusi Jawatankuasa Hal Ehwal Wanita, Pembangunan Keluarga dan Kebajikan negeri, Datuk Kalsom Noordin berkata, angka itu dilihat membimbangkan dengan lebih sebahagian melibatkan penderaan fizikal.
“Mengikut pecahan, 51 kes atau 57 peratus daripada jumlah itu adalah kes penderaan fizikal, manakala baki 37 adalah secara seksual.
“Polis Diraja Malaysia (PDRM) negeri juga merekodkan sebanyak 43 kes di bawah Akta Kesalahan-kesalahan Seksual Terhadap Kanak-kanak 2017 dalam tempoh sama,” katanya.
Beliau berkata demikian ketika ditemui pemberita pada Majlis Pelancaran Kempen Membanteras Jenayah Seksual Dalam Talian Terhadap Kanak-kanak peringkat negeri Melaka, di Bachang, di sini, hari ini.
Tambahnya, kes direkodkan PDRM itu turut menyaksikan peningkatan melebihi 50 peratus berbanding tempoh sama pada tahun lalu yang mencatatkan 17 kes.

Mengulas lanjut beliau berkata, kes-kes yang direkodkan melibatkan pelaku dalam kalangan ibu bapa, adik-beradik, saudara-mara, pihak taska dan pusat jagaan.
“Kesemua kanak-kanak malang ini kita selamatkan dan kita percaya kejadian ini didorong oleh pelbagai faktor terutama emosi si pelaku yang terdiri daripada pelbagai pihak.
“Ada kes berlaku di mana ibu bapa tidak dapat mengawal kemarahan dan telah melampiaskan tekanan itu ke atas anak mereka,” katanya.
Tambahnya, JKM juga telah menyediakan rumah transit bagi mangsa penderaan dan keganasan rumah tangga yang memerlukan perlindungan sehingga kes dapat diselesaikan. – KOSMO! ONLINE


Berbaloi dibenci – Nad Zainal
2 Oktober 2022, 3:21 pm
PETALING JAYA – Watak antagonis sebagai wanita perampas bernama Kirana dalam drama Dendam Seorang Isteri menuai tuah buat pelakon Nad Zainal melayakkan pelakon kecil molek itu tercalon dalam Asian Academy Creative Awards 2022 (AACA 2022).
Nad atau nama sebenarnya Farah Nadia Zainal Abidin, 32, disenarai bagi kategori Pelakon Wanita Terbaik untuk drama terbitan produksi Radius One Sdn. Bhd. tersebut.
Kata pelakon itu, dia berasa sangat terharu kerana watak jahat itu diangkat mewakili negara biarpun dirinya melalui pengalaman dibenci penonton.
“Syukur kepada-Nya. Terima kasih Radius One bagi ruang dan peluang saya mewarnakan watak Kirana.
“Kirana wakil Malaysia. Berbaloi dibenci sekejap. Terima kasih buat kalian juga yang sokong Dendam Seorang Isteri. Alhamdulillah,” tulisnya dalam perkongsian Instagram.
Dalam senarai tersebut, Nad yang diumumkan sebagai National Winner bersaing dengan 10 calon dari pelbagai negara lain seperti Australia, Hong Kong, India, Indonesia, Korea dan Filipina.

Turut menyertai adalah barisan aktres popular dari Singapura, Taiwan, Thailand dan Vietnam menerusi naskhah lakonan masing-masing.
Drama Dendam Seorang Isteri yang menemui penonton pada Mac lalu menerusi Astro Prima dilakonkan oleh barisan bintang hebat seperti Fasha Sandha dan Wan Raja serta Aidit Noh, Roy Azman, Amylea dan Dian P. Ramlee.
Naskhah yang diarahkan oleh Nizam Zakaria dan Uchee Fukada berkenaan merupakan adaptasi daripada drama popular Korea Selatan, Temptation of Wife yang ditayangkan pada 2008.
Malam gala AACA 2022 dijadualkan berlangsung di Singapura selama dua hari pada 7 Disember depan.
Sementara itu, aktor handalan Beto Kusyairy turut melakar sejarah apabila tercalon kategori Pelakon Lelaki Terbaik.
Beto akan mewakili negara pada malam gala kelak untuk drama Scammer 2.
“Rasa bersyukur, alhamdulillah. Makanya akan mewakili Malaysia untuk bersaing dengan pemenang dari negara lain dalam gala akhir pada Disember nanti. Gila,” tulis Beto. – KOSMO! ONLINE


Dua kilang disyaki cemar Sungai Kabul
Oleh ISKANDAR SHAH MOHAMED

2 Oktober 2022, 3:49 pm
SHAH ALAM – Dua buah kilang di kawasan Perindustrian Mahkota, Beranang dekat sini dipercayai menjadi punca pencemaran di Sungai Kabul, semalam.
Pengesanan kedua-dua kilang itu masing-masing menjalankan perniagaan pembekalan bahan binaan dan peralatan taman serta produk alumunium dilakukan menerusi Ops Sumber Air bermula pukul 11.30 pagi.
Jarak antara dua kilang itu dianggarkan 1.3 kilometer.
Pengerusi Jawatankuasa Tetap Pelancongan, Alam Sekitar, Teknologi Hijau dan Hal Ehwal Orang Asli negeri, Hee Loy Sian berkata, pencemaran itu awalnya dikesan menerusi pemantauan rutin Lembaga Urus Air Selangor (LUASK di Lembangan Sungai Langat yang mengesan aliran air berwarna putih dan berbuih di Sg. Kabul.
Katanya, sejurus itu siasatan bersepadu dilakukan LUAS bersama Suruhanjaya Perkhidmatan Air Negara (SPAN), Jabatan Alam Sekitar (JAS), Majlis Perbandaran Kajang (MPKJ) dan Pengurusan Air Selangor Sdn. Bhd. (Air Selangor) di hulu sungai.
“Siasatan lanjut ke sebuah premis kilang yang menjalankan perniagaan pembekalan bahan binaan dan peralatan taman di kawasan Perindustrian Mahkota, Beranang menemukan air dengan warna yang sama di Sungai Kabul di dalam premis disyaki berkenaan.

“Pihak LUAS dan MPKJ juga menemukan sebuah premis kilang produk alumunium yang disyaki melepaskan efluen berbuih masuk ke dalam parit berhampiran,” katanya dalam kenyataan hari ini.
Persampelan yang diambil dari salah sebuah kilang yang disyaki mencemarkan Sungai Kabul.
Menurut beliau, pensampelan telah dilakukan oleh LUAS di titik akhir pelepasan di dalam dan luar premis, serta kolam rawatan premis dan dihantar ke Jabatan Kimia untuk dianalisa.
Tambah Loy Sian, berdasarkan pensampelan ujian bau menunjukkan keadaan fizikal dan bau sungai adalah normal.
Tiada henti tugas loji rawatan air (LRA) dilaporkan oleh pihak Air Selangor.
“Anggaran jarak lokasi punca pencemaran (premis berkenaan) ke tiga muka sauk terdekat adalah LRA Semenyih, LRA Bukit Tampoi dan LRA Labohan Dagang antara 17 higga 40 kilometer.
“LUAS juga membuka kertas siasatan berdasarkan Seksyen 79 (1) Enakmen LUAS 1999 yang memperuntukkan denda maksimum RM 1 juta serta mandatori penjara tidak kurang tiga tahun jika disabitkan kesalahan,” katanya. – KOSMO!ONLINE


Selamat pengantin baru Ryan Bakery
Oleh KOSMO!

2 Oktober 2022, 4:08 pm
PETALING JAYA – Pempengaruh terkenal, Ryan Bakery yang dikenali dengan panggilan budak bedak telah selamat melangsungkan pernikahan dengan pasangan, Elyia Ibrahim semalam.
Majlis pernikahan pasangan tersebut turut dikongsikan menerusi beberapa pengguna media sosial termasuk adiknya sendiri, Adam Bakery.
Dalam majlis tersebut, Ryan kelihatan segak mengenakan sepersalinan baju Melayu putih lengkap bersongkok dan bersampin dipadankan dengan Elyia yang berbaju kurung moden.
Rata-rata orang ramai turut memuji pasangan tersebut yang membuat pendekatan ‘humble’ dan ada yang mengucapkan tahniah kepada pasangan tersebut.
“Tahniah budak bedak, ‘smart woo’ budak bedak pakai baju Melayu putih. Semoga berkekalan sehingga anak cucu hendaknya,” jelas Nik Furss.
“Suka tengok pasangan ni, sama-sama comel. Selamat menempuh alam rumah tangga, tapi kami nak video lagi ya Ryan,” jelas Nzim Fakri.

“Jangan tidak buat video pula nanti Ryan, aku tunggu video baru kau. Jangan lepas kahwin tidak kreatif pula lepas ni,” kata Zaibidi Azmi. – KOSMO! ONLINE.


Tak ada bola sepak seharga nyawa – Krisdayanti
Oleh SAIRUL ZAMRI MISRANI

2 Oktober 2022, 1:11 pm
DIVA Indonesia, Krisdayanti bersimpati dan menzahirkan kesedihan berhubung insiden tragis meragut 127 nyawa akibat rusuhan peminat bola sepak di Stadium Kanjuruhan, Malang, Jawa Timur, Indonesia semalam
Krisdayanti atau nama sebenarnya Kris Dayanti Trenggono, 47, menerusi hantaran dalam Instagram mendoakan semua korban ditempatkan dalam kalangan orang beriman.
“Tak ada bola sepak yang seharga nyawa. Innalillahiwainnailihirajiun. Dari lubuk hati yang paling dalam, saya turut berdukacita sedalam-dalamnya atas kejadian yang menimpa pecinta sepak bola tanah air di Stadium Kanjuruhan, Malang.
“Semoga 127 korban jiwa yang meninggal mendapatkan tempat terbaik di sisi Allah SWT serta keluarga ditinggalkan diberi ketabahan,” tulisnya.
Terdahulu, Ketua Polis Indonesia Wilayah Jawa Timur, Nico Afinta berkata, seramai 127 orang terkorban dan 180 lagi cedera dalam insiden membabitkan perlawanan antara pasukan Arema FC dan Persebaya Surabaya.
Penonton merempuh masuk ke dalam padang ketika kekecohan penyokong yang berlaku dalam perlawanan liga bola sepak negara berkenaan.

Penyokong Arema dan Persebaya bertempur selepas Arema tewas 3-2 dalam perlawanan berkenaan sebelum penyokong Arema masuk ke dalam padang dan pihak berkuasa terpaksa melepaskan gas pemedih mata. – KOSMO! ONLINE


Sanusi ucap selamat datang kepada JDT?
Oleh JAMLIAH ABDULLAH

2 Oktober 2022, 3:06 pm
ALOR SETAR – “Assalamualaikum. Selamat pagi semua. Selamat datang ke utara.”
Demikian hantaran terbaharu dalam akaun Facebook, Presiden Bola Sepak Kedah, Datuk Seri Muhammad Sanusi Md. Nor pada hari ini yang turut memuat naik gambar Menteri Besar itu tersenyum simpul sekali gus menjadikannya tular dan tumpuan netizen.
Netizen sudah dapat meneka maksud di sebalik hantaran itu, walaupun tidak dinyatakan kepada siapa mesej itu ditujukan sebenarnya.
Status itu adalah reaksi pertama Muhammad Sanusi sebagai menyambut kedatangan pasukan Harimau Selatan, Johor Darul Ta’zim (JDT) yang bakal bertandang ke Stadium Darul Aman di sini pada Selasa ini untuk saingan seterusnya dalam Liga Super itu.
Pada semalam, Kedah Darul Aman (KDA) FC kalah di tangan Petaling Jaya City (PJ City) lantas dilihat akan memberi bebanan kepada pasukan rumah itu kelak.
Sesuatu yang pasti, perlawanan KDA FC dan JDT kelak pasti dinanti-nantikan ekoran pertikaman lidah antara Muhammad Sanusi dengan pemilik JDT, Tunku Ismail Sultan Ibrahim ketika ini.

Muhammad Sanusi menjadi topik hangat di media sosial ekoran sindiran beliau terhadap JDT khususnya Tunku Mahkota Johor (TMJ) sejak kebelakangan ini.
Terdahulu, kurang 24 jam lepas, TMJ turut memuat naik status terbaharu di ruang Story akaun Instagram miliknya, hrhcrownprinceofjohor dipercayai untuk menyindir Muhammad Sanusi, Siang Malam Meratib Pasal JDT yang turut memuatkan video sedutan dari filem The Nutty Professor.
Status berkenaan dipercayai reaksi TMJ terhadap kenyataan Muhammad Sanusi yang sekali lagi mengkritik JDT dengan mengungkit semula perpindahan penyerangnya, Akhyar Rashid ke kelab itu.
“Kita panas pasal bola sepak sahaja, pasal dia beli pemain Kedah. Dia simpan di kerusi simpanan. Itu kita hangat. Budak itu baik, budak hebat, pandai, kita latih dan cungkil bakat dia,” ucap Muhammad Sanusi dalam satu majlis di sini baru-baru ini. – KOSMO! ONLINE


Mohd. Faizul dikesan, saksi kes bunuh Datin
Oleh NOR SHAFAWATI YUP

2 Oktober 2022, 2:45 pm
SEREMBAN – Pihak polis sedang mengesan seorang saksi lelaki bagi membantu siasatan berkaitan kes seorang wanita bergelar Datin berusia 70-an yang ditemui mati akibat dibunuh di rumahnya di Taman Paroi Jaya di sini, 24 September lalu.
Ketua Polis Negeri Sembilan, Deputi Komisioner Ahmad Dzaffir Mohd, Yussof berkata, saksi itu merupakan Mohd. Faizul Mohamad Ali Kamil berusia 45 tahun.
“Orang awam yang mempunyai maklumat mengenai kejadian ini diminta menyalurkan maklumat berkenaan kepada polis dengan menghubungi pegawai penyiasat kes Asisten Superintendan Fauzan Fazima ditalian 019-7918695 atau 06-7682339.
“Maklumat berkenaan boleh disalurkan dengan menghubungi Pusat Kawalan Daerah Ibu Pejabat Polis Daerah Seremban ditalian 06-6014999 atau mana-mana balai polis berdekatan,” katanya dalam kenyataan, di sini hari ini.
Sebelum ini, Kosmo! melaporkan melaporkan seorang wanita warga emas bergelar Datin ditemui mati akibat dibunuh selepas berlaku pergelutan dengan penjenayah di rumahnya di Taman Paroi Jaya, di sini  Sabtu minggu lalu.
Kejadian pukul 8.25 malam itu berlaku ketika Datin Noraida Nordin, 75, tinggal bersama suaminya yang merupakan bekas ahli perniagaan bergelar Datuk, namun berdepan masalah penglihatan akibat penyakit glukamo.

Sementara itu, Ketua Polis Daerah Seremban, Asisten Komisioner Nanda Maarof berkata, siasatan mendapati terdapat kesan kecederaan pada anggota badan mangsa.
“Kes disiasat di bawah Seksyen 302 Kanun Keseksaan kerana membunuh,” ujarnya. – KOSMO! ONLINE


Rizky Billar sudah punya anak, pengamal seks songsang?
Oleh MOHAMMAD SHAHEMY AZMI

2 Oktober 2022, 2:05 pm
KISAH rumah tangga pasangan selebriti Lesti Kejora dan suaminya, Rizky Billar semakin memanas. Terbaharu tular sebuah video membongkar kisah silam aktor berusia 27 tahun itu apabila dikatakan sudah pun memiliki seorang anak perempuan sebelum menikahi Lesti.
Menerusi sebuah video yang tular dalam media sosial, seorang wanita yang mengakui dirinya sebagai kenalan lama Rizky mendedahkan, lelaki itu bukan sosok yang baik.
“Rizky Billar. Aku sangat geram dengan dia. Aku sudah lama mahu membongkar sifat sebenar Rizky, tapi aku tahan sebab dia mahu berkahwin dengan Lesti.
“Aku fikir dia akan berubah menjadi orang atau lelaki yang lebih matang kerana sudah mendapat seorang wanita yang sangat baik (Lesti) dan mencintainya,” katanya.
Ujarnya lagi, dia tidak mempunyai niat memburuk-burukkan Rizky, cuma berasa kasihan melihat penderitaan Lesti yang menjadi mangsa keganasan rumah tangga.
Dedah wanita itu, Rizky sebenarnya sudah pun mempunyai seorang anak perempuan, hasil hubungan bersama seorang wanita yang bekerja di sebuah salun di Kalibata, Jakarta Selatan.

“Rizky Billar sudah ada seorang anak. Kalau anda peminat tegar Rizky, cuba cari akaun Instagram lama milik Rizky sebelum dia berkahwin dengan Lesti.
“Ada foto Rizky bersama seorang kanak-kanak perempuan. Itu adalah anaknya hasil hubungan seorang pekerja salun di Kalibata.
“Aku tahu dia pernah tinggal di Kalibata dan mempunyai hubungan dengan wanita itu (pekerja salun),” katanya.
Kata wanita tersebut lagi, dia sangat mengenali Rizky kerana mereka pernah mengikuti pengajian dalam bidang perfileman di Sudirman, Jakarta suatu ketika dahulu.
“Rizky tidak boleh mengelak lagi. Seharusnya dia bersyukur kerana dikurniakan seorang isteri yang baik. Lesti umpama ‘berlian’, namun Rizky tidak bersyukur,” katanya.
Dalam video yang sama, seorang pelakon, Satria Mulia pula mendedahkan bahawa Rizky pernah meluahkan bahawa dia tidak mempunyai hati dan perasaan terhadap Lesti. Malah, Rizky menuduh bahawa isterinya itu ‘syok sendiri’ terhadapnya.
“Lesti bukan gadis idaman saya. Dia bukan ciri wanita yang saya suka. Dia perasan saya sukakannya,” kata Rizky.
Lebih memburukkan nama pelakon asal Medan, Indonesia itu apabila dia dikatakan mempunyai kecenderungan nafsu sesama jenis (homoseksual) setelah dikatakan pernah berhubungan dengan beberapa orang ‘waria’ (mak nyah) dan juga lelaki gay.
“Dia pernah tidur bersama mak nyah dan mempunyai hubungan dengan seorang lelaki bergelar pengacara. Mereka pernah tinggal bersama-sama,” dedah Satria.
Sejak Rabu lalu, industri hiburan Indonesia gempar apabila Lesti, 28, membuat laporan polis terhadap suaminya, Rizky apabila dipukul dan dicekik selepas mendakwa lelaki itu berlaku curang terhadapnya.
Dalam laporan polis yang dibuat, Lesti mendakwa telah dihempas ke atas katil sebelum dicekik sehingga jatuh ke lantai oleh suaminya.
Kisah kecurangan Rizky atau nama lengkapnya Muhammad Rizky Billar turut mengheret nama pelakon dan juga model jelita, Devina Kirana apabila dia dituduh menjadi kekasih gelap kepada lelaki itu.
Lesti dan Rizky mendirikan rumah tangga pada 19 Ogos 2021 dan hasil perkahwinan, mereka dikurniakan seorang cahaya mata lelaki, Muhammad Leslar Al-Fatih Billar. – KOSMO! ONLINE


Tak pulang 5 sen, kedai kopi dikecam bagi baucer 75 sen
Oleh KOSMO!

2 Oktober 2022, 12:56 pm
PETALING JAYA – Selepas kritikan daripada seorang pelanggan mengadu tidak menerima baki wang mencukupi sebanyak lima sen tular, sebuah francais kedai kopi membuat permohonan maaf beserta baucer 75 sen, namun menerima kecaman di media sosial.
Rata-rata orang ramai beranggapan bahawa hantaran tersebut sebagai satu herdikan dan menyifatkan ‘kedai kopi’ itu tidak memandang serius mengenai isu yang sedang berlaku.
Orang ramai juga meluahkan rasa tidak puas hati dan ’geram’ apabila kedai berkenaan turut memuat naik video lelaki yang meminta baki wang lima sen kerana dianggap tidak menghormati privasi pelanggan.
“Awak dah gagal layan pelanggan dengan baik dan sekarang buat promosi seolah-olah mengherdik pelanggan tersebut dan buatkan situasi ini nampak kecil? Tolong dapatkan pegawai komunikasi yang lebih baik,” kata TechieKitteh.
“Mungkin pelanggan selepas ini tiada lima sen, awak patut halalkan barulah adil,” kata Lumannyamiin.
“Tak hadap 75 sen awak, respon seperti pelanggan pula berhutang dengan awak, setiap perniagaan perlu menghargai nilai duit walaupun satu sen, usaha sikit untuk ada baki buat pelanggan,” kata Fafart.

Sebelum ini seorang pelanggan memuat naik hantaran di Facebooknya meluahkan rasa tidak puas hati apabila tidak mendapat pulangan baki wang mencukupi sebanyak lima sen.
Hantaran tersebut terus menjadi perbualan hangat di media sosial dan pelbagai pendapat diutarakan pengguna media sosial berhubung isu terbabit. – KOSMO! ONLINE


Pemansuhan hutang pengajian dipertikai, 770,000 graduan dikecualikan
Oleh KOSMO!

2 Oktober 2022, 1:00 pm
WASHINGTON – Pentadbiran Amerika Syarikat (AS) pimpinan Presiden Joe Biden merombak program melunaskan hutang pengajian dengan mengecualikan 770,000 peminjam swasta yang dijamin oleh kerajaan persekutuan, lapor laman berita RT kelmarin.
Langkah bagi mengurangkan risiko tindakan undang-undang daripada berbilang negeri dan sebuah firma undang-undang yang mempersoalkan sama ada pentadbiran Biden boleh menggunakan wang rakyat untuk melunaskan hutang pengajian pelajar swasta atau berbuat sedemikian tanpa kelulusan Kongres.
Pelajar mengikuti Program Pinjaman Pendidikan Keluarga Persekutuan (FFEL) yang berakhir pada 2010 dan Program Pinjaman Perkins Persekutuan yang berakhir pada 2017, tidak lagi layak mendapat subsidi tersebut.
Dalam kedua-dua program FEEL dan Perkins, kerajaan persekutuan bertindak sebagai penjamin kepada pelajar yang ditawarkan pinjaman pendidikan swasta.
Ini bermakna pemberi pinjaman swasta dan agensi jaminan yang terlibat, boleh menyaman pentadbiran Biden atas kerugian yang dialami jika hutang pelajar dibatalkan.
Sebuah gabungan negeri-negeri yang ditadbir oleh pembangkang daripada Parti Republikan menyaman pentadbiran Biden Khamis lalu kerana didakwa melampaui had kuasa eksekutif Presiden.

Mereka berkata, Biden masih menggunakan Covid-19 sebagai alasan dan melanjutkan ‘darurat kesihatan’ yang diisytiharkan pada 2020 untuk mewajarkan pembatalan hutang pelajar walaupun mengisytiharkan wabak koronavirus sudah berakhir awal bulan ini.
“Jabatan Pendidikan di bawah peruntukan undang-undang, dikehendaki mengutip bayaran hutang pelajar. Biden tidak mempunyai kuasa untuk mengatasinya,” kata Peguam Negeri Arkansas, Leslie Rutledge.
Inisiatif pemansuhan pinjaman pelajar diumumkan oleh Biden pada Ogos lalu, menjanjikan pelunasan hutang sehingga AS$20,000 (RM92,740) untuk rakyat AS yang memperoleh pendapatan bawah AS$125,000 (RM579,625) setahun. – Agensi


Hasrat basuh baju terbantut, pelanggan terkejut jumpa ular 20kg di dobi layan diri
Oleh MOHAMAD FAIZAL HASHIM

2 Oktober 2022, 2:56 pm
JOHOR BAHRU – Hasrat seorang pelanggan untuk membasuh baju di pusat dobi layan diri di Jalan Impian Emas 22, Taman Impian Emas, semalam terbantut apabila menemukan seekor ular sawa di dalam mesin basuh.
Ketua Balai Bomba dan Penyelamat (BBP) Larkin, Timbalan Penguasa Bomba I, Suhaimi Mohd. Jamal berkata, pelanggan tersebut kemudian melaporkan kejadian kepada pemilik premis yang kemudian menghubungi anggota bomba.
Beliau berkata, Pusat Gerakan Operasi (PGO) Negeri Johor menerima panggilan kecemasan itu pada pukul 9.41 pagi.
Katanya, seramai tiga anggota bomba dari BBP Larkin menaiki kenderaan utiliti Pajero bergegas ke lokasi yang diketuai oleh Komander Operasi, Penguasa Bomba Kanan II, KUP Mohd. Ali Mat
“Menurut Komander operasi, mereka menemukan seekor ular sawa berukuran enam kaki seberat 20 kilogram yang berada di dalam salah satu mesin basuh di kedai tersebut.
“Anggota di lokasi bertindak menangkap ular tersebut dengan menggunakan penjerut dan dilepaskan di kawasan jauh dari penempatan orang awam,” katanya ketika ditemui, di sini hari ini.

Suhaimi berkata, reptilia yang ditemui itu tidak berada dalam keadaan agresif ketika cuba ditangkap anggota terlibat.
Ujarnya lagi, pihaknya juga hairan bagaimana reptilia itu boleh berada di kawasan tersebut sebelum melepaskan haiwan itu ke tempat yang selamat. – KOSMO! ONLINE


Manis, comel! Mira Filzah kongsi sepenuhnya wajah anak
Oleh SAIRUL ZAMRI MISRANI

2 Oktober 2022, 1:31 pm
PETALING JAYA – Selepas hampir lima bulan, pelakon dan pengacara popular Mira Filzah akhirnya berkongsi wajah penuh putera sulungnya, Wan Khai Amir buat tatapan umum.
Perkongsian tersebut turut dilakukan suaminya, Wan Emir Astar dalam Instagram masing-masing.
“Dengan nama Allah Yang Maha Pemurah lagi Maha Penyayang. Papa dan mama dan semua mendoakan moga @wankhairamir menjadi anak yang soleh, dan insan yang berbakti kepada agama, bangsa, dan tanah air.
“Papa dan mama sayang Wan Khair Amir hingga ke akhir waktu,” tulis mereka.
Meninjau ke ruangan komen, pengikut dan para peminat turut menitipkan doa yang baik-baik buat Mira sekeluarga.
Tidak setakat itu, peminatnya juga mengambil kesempatan memuji kecomelan wajah anak sulung Mira yang bakal menginjak usia lima bulan itu.

“MasyaAllah pandainya dia amil gambar, manis betul senyuman ikut mama.
“Ikut muka Mira sangat. Comelnya muka seiras macam mama dia. Moga membesar jadi anak yang soleh sayang,” tulis mereka.
Mira, 29 dan Emir, 32, bernikah pada 3 September 2020 di Pusat Konvensyen Sime Darby di Bukit Kiara, Kuala Lumpur.
Kehidupan mereka diserikan dengan kehadiran putera sulung yang dilahirkan pada 10 Mei lalu. – KOSMO! ONLINE


Lelaki aktif proses, masak air ketum dicekup
Oleh AZMI NORDIN

2 Oktober 2022, 1:29 pm
KUALA LUMPUR – Sebanyak 37 botol dan 780 bungkusan plastik disyaki air dan daun ketum dirampas dalam satu serbuan di sebuah rumah di Taman Setapak, di sini kelmarin.
kegiatan itu dibongkar menerusi serbuan dijalankan Bahagian Siasatan Jenayah Narkotik Ibu Pejabat Polis (IPD) Wangsa Maju kira-kira pukul 8.30 malam.
Ketua Polis Daerah Wangsa Maju, Superintendan Ashari Abu Samah berkata, hasil maklumat orang awam, polis berjaya menahan seorang lelaki tempatan berusia 30 tahun disyaki tukang masak dan penjual air ketum tersebut.
“Suspek dipercayai aktif dalam pemprosesan dan pengedaran air ketum sejak awal Mei tahun ini,” katanya dalam kenyataan hari ini.
Dalam pada itu, polis turut merampas sebanyak 37 botol air berisi cecair disyaki ketum dan 780 bungkusan plastik daun ketum termasuk lima botol ubat batuk.
Menurut Ashari, peralatan memproses air ketum turut disita antaranya dua periuk besar, satu periuk kecil, dua tong gas, satu dapur gas, alat penimbang, senduk, dan bekas plastik.

“Suspek telah ditahan reman selama empat hari dari semalam sehingga Selasa untuk siasatan lanjut.
“Dua kertas siasatan akan dimajukan ke Pejabat Timbalan Pendakwa Raya (TPR) untuk arahan lanjut dan kes disiasat di bawah Seksyen 30(3) Akta Racun 1952,” jelasnya. – KOSMO! ONLINE.


‘Punca kejadian disebabkan seorang penyokong Arema FC,’ – Saksi insiden Stadium Kanjuruhan
Oleh KOSMO!

2 Oktober 2022, 2:19 pm
JAKARTA – Seorang penonton yang terselamat dalam tragedi rempuhan penonton bola sepak di Stadium Kanjuruhan, kabupaten Malang mendakwa kekecohan bermula dari seorang peminat dari tribun selatan, lapor laman Kompas hari ini.
Penonton bernama Rizqy itu berkata peminat itu bertindak mendekati pasukan bola sepak Arema selepas anggota dan pengurus memohon maaf kepada penyokong atas kekalahan 2 gol berbalas 3 kepada Prasebaya.
“Perlawanan sebenarnya bermula dengan aman dan semua orang bersikap profesional semasa di padang.
“Namun apabila di saat akhir, ketika pasukan Arema tunduk ke arah penonton sebagai tanda maaf, ada seorang penyokong yang tiba-tiba meluru ke tengah padang,” jelas Rizqy.
Tambah Rizky, penyokong itu dipercayai meluahkan kekecewaan kepada pasukan Arema sebelum tindakannya diikuti oleh beberapa penyokong lain.
Situasi semakin tidak terkawal apabila penonton mula melempar objek ke tengah padang diikuti serbuan beramai-ramai ke arah pasukan bola sepak.

“Petugas keselamatan terpaksa melepaskan gas pemedih mata ke arah penyokong yang terus berada di tengah padang dan di situ bermulanya kekecohan kerana ramai yang mula panik.
“Semua orang berpusu-pusu mencari pintu keluar dan rempuhan menyebabkan golongan wanita dan kanak-kanak terjatuh serta dipijak,” ujarnya lagi.
Sehingga kini, angka korban insiden rempuhan ini sudah mencecah 130 orang termasuk kanak-kanak. – Agensi


Mayat gadis ditemui bersama nota amaran agar tidak berhubung dengan alam ghaib
Oleh KOSMO!

3 Oktober 2022, 9:30 pm
TAIPEI – Seorang wanita dari Hong Kong ditemui mati di sebuah tokong di Taiwan di samping sekeping nota yang tertera  amaran betulis mengenai larangan berkomunikasi dengan alam ghaib, lapor portal berita Coconuts.
Menurut laman berita CTWANT  memetik kenyataan polis tempatan, seorang tukang cuci yang bekerja di tokong Longshan, daerah Wanhua mendapati pintu tandas perempuan di tingkat bawah tanah tokong itu tidak dapat dibuka.
Dia juga tidak menerima respons ketika memeriksa sekiranya terdapat individu terperangkap di dalam tandas tersebut pada pukul 2 petang (waktu tempatan), Khamis lalu.
Selepas meminta bantuan pengawal keselamatan untuk membuka pintu, mereka menemui mayat seorang wanita yang dipercayai telah mati untuk satu tempoh yang agak lama.
Turut ditemui kemudian adalah dua keping nota di dalam beg milik wanita berkenaan yang bertulis pesanan seperti: “Maafkan saya kerana menyusahkan anda. Ia amat sukar untuk membersihkan (mayat). Maafkan saya. Jangan sesekali berkomunikasi dengan apa-apa yang berada di alam ghaib.”
CTWANT turut memetik laporan polis yang menyatakan bahawa rakaman sistem televisyen litar tertutup (CCTV)  menunjukkan wanita berkenaan memasuki tokong itu berseorangan dan menuju ke arah tandas. Dia kemudian tidak dilihat meninggalkan mana-mana lokasi di dalam tokong itu.

Tambah polis, mayat wanita berkenaan dikenal pasti sebagai pelajar berusia 20 tahun dari Hong Kong yang melanjutkan pengajian di Taiwan. – Agensi


Bekas ketua gudang ditahan terima suapan lebih RM20,000
Oleh MOHD YUNUS YAKKUB

3 Oktober 2022, 10:19 pm
SHAH ALAM – Seorang bekas ketua gudang syarikat logistik tempatan ditahan selepas dipercayai menerima habuan lebih RM20,000, hari ini.
bernilai kira-kira RM5 juta bagi tempoh dua tahun.
Menurut sumber, suspek lelaki berusia lewat 40-an itu ditahan kira-kira 6 petang tadi di pejabat Suruhanjaya Pencegahan Rasuah Malaysia (SPRM) Selangor.
“Suspek dipercayai meminta dan menerima wang suapan itu ketika bertugas sebagai Ketua Gudang bagi tempoh antara 2019 hingga 2021,” katanya hari ini.
Sementara itu, Pengarah SPRM Selangor, Datuk Alias Salim ketika dihubungi mengesahkan penahanan tersebut.
“Permohonan reman terhadap suspek akan dilakukan pukul 9 pagi esok di Mahkamah Majistret Shah Alam.

“Kes disiasat mengikut Seksyen 16(a) Akta SPRM 2009,” jelasnya. – KOSMO!ONLINE


Budak 2 tahun terjatuh air terjun dijumpai lemas
Oleh ROSMIZAN RESDI

3 Oktober 2022, 9:36 pm
KUALA KRAI – Seorang kanak-kanak lelaki berusia dua tahun ditemui lemas selepas dipercayai terjatuh di kawasan Air Terjun Lata Rek di sini hari ini.
Ketua Balai Bomba dan Penyelamat Kuala Krai, Penolong Penguasa Bomba Nik Ahmad Afsham Nik Pa berkata, pihaknya menerima panggilan kecemasan daripada orang awam pada pukul 1.53 tengah hari.
Menurutnya, seramai sembilan pegawai termasuk anggota dari Balai Bomba dan Penyelamat Kuala Krai tiba di lokasi kejadian kira-kira 35 minit kemudian.
Katanya, operasi mencari dan menyelamat dijalankan oleh anggota bomba dan Pasukan Penyelamat di Air (PPDA) sebelum mangsa ditemui pada pukul 5 petang tadi.
“Kanak-kanak lelaki itu dijumpai kira-kira 1.5 kilometer dari lokasi dia dipercayai terjatuh ke dalam kawasan air terjun itu,” katanya dalam satu kenyataan di sini hari ini.
Difahamkan, kanak-kanak tersebut berada bersama bapanya di luar kawasan rumah mereka yang berhampiran dengan air terjun berkenaan sebelum kejadian berlaku.

Bagaimanapun, bapanya menyedari mangsa tiada dan khuatir kanak-kanak itu terjatuh di kawasan air terjun tersebut. – KOSMO! ONLINE


Umur 19 tahun sudah jadi tauke ketum
Oleh MOHAMAD FAIZAL HASHIM

3 Oktober 2022, 9:45 pm
JOHOR BAHRU – Tauke air ketum berusia 19 tahun yang memiliki 201 kilogram (kg) daun ketum diberkas polis di kawasan Kampung Melayu Majidee di sini hari ini.
Remaja lelaki itu diberkas anggota Bahagian Siasatan Jenayah Narkotik Ibu Pejabat Polis Daerah (IPD) JBS kira-kira 12.30 tengah hari.
Ketua Polis Daerah Johor Bahru Selatan (JBS), Asisten Komisioner Raub Selamat berkata, hasil serbuan telah berjaya merampas satu tong plastik yang mengandungi sebanyak 18 bungkus plastik lutsinar yang berisi cecair yang disyaki air ketum seberat 9 liter.
“Hasil soal siasat yang dibuat, pasukan polis  telah membuat satu lagi serbuan di Taman Istimewa dan telah merampas tujuh bungkusan plastik berwarna hitam yang mengandungi 201kg daun ketum.
“Jumlah keseluruhan nilai rampasan yang dibuat dalam serbuan ini dianggarkan berjumlah RM2,190,” katanya dalam kenyataan hari ini.
Raub berkata, remaja itu baharu berjinak-jinak menjadi tauke air ketum sejak Ogos lalu dan bekalan tersebut diperolehi daripada pembekal yang berpangkalan di kawasan utara negara.

“Remaja lelaki ini akan memasak sendiri daun ketum itu untuk mendapatkan air ketum sebelum dijual kepada pelanggannya,” ujarnya.
Tambahnya, hasil ujian saringan awal air kencing yang dilakukan terhadap suspek adalah negatif dari sebarang jenis dadah dan tidak mempunyai sebarang rekod jenayah.
Kes disiasat di bawah Seksyen 30(3) Akta Racun 1952. – KOSMO! ONLINE


Suke: Pengurusan tanggung kos cucian kenderaan pengguna MRR2 terkena minyak
Oleh KOSMO!

3 Oktober 2022, 11:07 pm
PETALING JAYA – Pihak kontraktor dan bahagian projek Lebuh Raya Bertingkat Sungai Besi-Ulu Kelang (Suke) sedia menanggung kos mencuci serta menggilap kenderaan pengguna jalan raya di Jalan Lingkaran Tengah 2 (MRR2) yang terkesan dengan masalah tumpahan minyak.
Perkara tersebut dimaklumkan menerusi ciapan di Twitter, Suke Expressway sebentar tadi.
Katanya, pihaknya telah menerima beberapa aduan daripada pengguna jalan raya MRR2 berkenaan isu tumpahan minyak di tapak pembinaan Suke berhampiran Bandar Tasik Selatan hari ini.
“Kami memohon agar mereka yang terlibat dalam insiden itu untuk menghubungi kami melalui hotline atau email untuk tindakan selanjutnya.
“Segala kesulitan yang timbul amatlah kami kesali. Terima kasih atas maklum balas anda dan kami komited dalam memastikan pembinaan baki jajaran SUKE yang masih belum siap dilaksanakan sebaik mungkin,” ciapnya.
Terdahulu, seorang pengguna Facebook meluahkan rasa kecewa apabila kereta Proton Pesona miliknya menjadi ‘mangsa’ tumpahan minyak yang didakwa berpunca dari laluan Suke.

“Baru lepas lalu jalan MRR2, habis kereta kena minyak tumpah dari Lebuh Raya Bertingkat Suke, akhirnya lewat masuk kerja, punca betul,” luahnya. – KOSMO! ONLINE


Nombor telefon PM Britain dijual RM33 oleh laman web AS
Oleh KOSMO!

3 Oktober 2022, 10:00 pm
LONDON – Nombor telefon peribadi Perdana Menteri Liz Truss dan 25 lagi anggota Kabinet Britain didakwa boleh diperoleh di sebuah laman web Amerika Syarikat (AS) dengan langganan AS$7.25 (RM33.72) seminggu, lapor laman berita RT semalam.
Laman web yang tidak didedahkan itu mendakwa bahawa pihaknya  menyenaraikan lebih daripada 14 bilion fail sulit menerusi data yang dicuri daripada kerajaan.
Selain nombor telefon peribadi hampir keseluruhan menteri Kabinet Britain, laman web itu dilaporkan turut menawarkan alamat e-mel, kata laluan dan maklumat peribadi mereka yang lain.
“Kerajaan ambil maklum mengenai kewujudan laman web berpangkalan di AS yang mengumpul butiran peribadi petugas kerajaan tetapi dikutip daripada data lama dan oleh itu kebanyakan data di laman web ini adalah tidak tepat,” kata jurucakap Pejabat Kabinet.
Bagaimanapun, akhbar Sunday Mail yang membuat pendedahan tersebut  mendakwa bahawa ia telah menyemak maklumat di laman web itu dan boleh mengesahkan bahawa nombor telefon menteri, termasuk salah seorang perdana menteri adalah yang terkini.
Sunday Mail memaklumkan bahawa laman web itu didaftarkan di alamat di sebuah lokasi di Las Vegas. – Agensi


Pengerusi dakwa bekas pekerja curi dokumen RM100,000
Oleh AZMI NORDIN

3 Oktober 2022, 10:00 pm
PETALING JAYA – Dokumen rahsia milik seorang pengarah produksi yang dilarikan bekas pekerjanya, seorang warga China sejak tahun 2020 kini mencetuskan kebimbangan mengenai keselamatan dokumen tersebut.
Lebih membimbangkan, dia mendakwa menerima ugutan daripada bekas pekerja tersebut untuk mendedahkan dokumen berkenaan kepada pekerja, pelanggan dan rakan kongsinya di China.
Pengerusi NQ Cultural Commercial (NQCC) Sdn. Bhd, Dr. Mazlan Goh Ahmad Goh, 54, mendakwa wanita terbabit mempunyai akses terhadap bahan dan dokumen sulit milik syarikatnya yang bernilai sekitar RM100,000.
“Wanita ini menjatuhkan nama baik dan reputasi syarikat saya kepada rakan kongsi kami dengan menghantar mesej berbaur hasutan, fitnah dan perkara buruk tentang syarikat kami kepada syarikat lain.
“Dua wanita dikenali sebagai ‘Yuan Wei’ dan ‘Zhu Shanshan’ juga mengugut membayar sejumlah wang kira-kira RM580,00 jika tidak mahu difitnah lagi kepada rakan kongsi,” katanya kepada pemberita dalam sidang akhbar di pejabatnya di Petaling Jaya, di sini hari ini.
Susulan itu, Mazlan telah membuat empat laporan polis di Balai Polis Sea Park pada 26 Oktober 2020 dan 26 September 2022.

Menurut Mazlan, wanita itu telah mencuri komputer riba berharga RM11,999
Lebih merisaukan Mazlan, wanita terbabit mempunyai akses untuk menjual maklumat sulit itu kepada rakan kongsinya yang mampu mencapai jutaan ringgit mengikut harga pasaran.
“Jadi saya minta polis untuk lakukan siasatan terhadap kes fitnah, ugutan dan kehilangan komputer riba mengandungi dokumen-dokumen penting itu sekaligus membersihkan nama syarikat,” katanya. – KOSMO! ONLINE.


Lelaki Afrika mati ditetak, 8 ditahan gaduh lepas berhibur
Oleh AZMI NORDIN

3 Oktober 2022, 10:12 pm
KUALA LUMPUR – Lapan warga Afrika ditahan bagi membantu siasatan seorang lelaki yang maut ditetak di kawasan pusat hiburan di Jalan Tun Razak, di sini, awal pagi tadi.
Ketua Polis Daerah Wangsa Maju, Superintendan Ashari Abu Samah berkata, anggota polis di Balai Polis Pudu memaklumkan terdapat tiga lelaki warga Afrika telah cedera dipercayai akibat pergaduhan sekitar pukul 5.35 pagi.
Kata beliau, salah seorang daripada mangsa telah meninggal dunia ketika diberikan rawatan di sebuah hospital swasta.
”Hasil siasatan pihak polis mendapati mangsa dan rakannya bergaduh dengan sekumpulan lelaki berketurunan sama berpunca selisih faham di dalam pusat hiburan.
“Mangsa mengalami kecederaan parah iaitu kesan luka akibat tetakan di belakang leher,” katanya dalam satu kenyataan hari ini.
Menurut Ashari, anggota polis dari Bahagian Siasatan Jenayah Wangsa Maju telah menahan enam Lelaki dan dua wanita warga Afrika itu di sekitar Kuala Lumpur untuk membantu siasatan.

Siasatan dijalankan di bawah Seksyen 302 Kanun Keseksaan dan jika disabitkan kesalahan boleh dihukum mati.
“Sehubungan itu, orang ramai yang mempunyai maklumat boleh menghubungi Ibu Pejabat Polis (IPD) Daerah Wangsa Maju di talian 03-92899222 atau di mana-mana balai polis berhampiran,” katanya. – KOSMO! ONLINE.


Kanak-kanak 3 tahun mati didera rakan bapa
Oleh KHAIRUL MOHD. ALI

3 Oktober 2022, 9:51 pm
JOHOR BAHRU – Seorang kanak-kanak lelaki berusia 3 tahun 9 bulan maut dipercayai akibat didera seorang jurujual yang juga rakan kepada bapa mangsa dalam kejadian di Jalan Ria 2, Taman Skudai di sini hari ini.
Ketua Polis Johor, Datuk Kamarul Zaman Mamat berkata, pihaknya mendapat maklumat berhubung kejadian itu selepas bapa mangsa membuat laporan polis antara pukul 10 hingga 11 malam, semalam.
Sehubungan itu katanya, dua individu iaitu seorang lelaki yang bekerja sebagai jurujual berusia 28 tahun dan seorang pembantu rumah wanita warga asing berusia 40 tahun ditahan hari ini.
“Bapa mangsa bekerja di Singapura, manakala ibunya bekerja di Yong Peng dan mereka telah mengamanahkan rakan mereka iaitu suspek untuk menjaga dua anak mereka dengan bayaran RM2,800 sebulan.
“Difahamkan, mangsa dan adiknya yang berusia setahun telah dijaga oleh suspek sejak tiga bulan lalu. Dalam kes ini hanya mangsa dipercayai didera, manakala adiknya tidak diapa-apakan,” katanya selepas mengunjungi kediaman suspek di sini hari ini.
Tambah Kamarul Zaman, pemeriksaan awal mendapati terdapat kesan kecederaan di tubuh badan mangsa melibatkan lebam dan luka kecil.

“Mayat mangsa telah dibawa ke hospital untuk proses bedah siasat dan kes disiasat mengikut Seksyen 302 Kanun Keseksaan kerana membunuh,” katanya. – KOSMO! ONLINE


Mi sup lauk ‘lintah’, netizen loya tekak
Oleh KOSMO!

3 Oktober 2022, 10:06 pm
PETALING JAYA – Seorang pengguna berkongsi kejadian malang menimpa dirinya apabila mi sup yang dimakannya di sebuah kedai makan mengandungi lintah yang masih hidup.
Kejadian itu dikongsinya pemilik akaun @meayrolir di akaun TikTok yang sehingga kini mendapat 478,000 tontonan.
Dalam video berkenaan, pemuda itu menunjukkan juadah mi segeranya yang telah habis dan hanya tinggal lintah yang masih hidup, ‘berenang’ dalam sisa kuah mi celup yang dinikmatinya.
Bagaimanapun pengguna berkenaan tidak mendedahkan lokasi kejadian.
“Macam mana lintah itu boleh masuk dalam mangkuk tu agaknya, dapur kedai itu dekat dengan kawasan paya kot,” kata Norisma07
“Nasib baik tak masuk dalam perut,” kata @farareyda

“Alahai kembang tekak kita,” ujar @lilisurianisharif
Dalam pada itu, ada netizen yang menyatakan lintah tersebut mungkin datang dari dalam sayur kangkung seperti kes yang tular beberapa tahun lalu yang mengakibatkan seorang mangsa meninggal dunia kerana tidak menyedari telah memakan lintah dan membiak dalam ususnya.
Sementara itu, ramai juga yang menyatakan ‘loya tekak’ setelah melihat video tersebut dan bersyukur pengguna tersebut tidak memakannya kerana risau hal yang buruk bakal terjadi. – KOSMO! ONLINE


Pasangan tunang parah kemalangan empat kenderaan
Oleh ASLIZA MUSA

3 Oktober 2022, 8:06 pm
TAPAH – Seorang lelaki dan tunangnya parah dalam kemalangan membabitkan empat kenderaan di Kilometer 352.6, Lebuh Raya Utara-Selatan arah utara dekat Sungkai di sini hari ini.
Ketua Polis Daerah Tapah, Superintendan Wan Azharuddin Wan Ismail berkata, kejadian sekitar pukul 1.30 petang itu berlaku ketika mangsa yang memandu kereta Proton Saga dalam perjalanan dari Putrajaya menuju ke Kelantan.
Katanya, apabila sampai di tempat kejadian, kereta yang turut dinaiki ibu lelaki terbabit telah dilanggar belakang oleh lori kosong tanpa muatan.
“Selepas pelanggaran itu, lori berkenaan telah dilanggar pula oleh sebuah treler hingga menyebabkan kenderaan berat tersebut melanggar sebuah kereta jenis Peugeot hingga terbabas melanggar pembahagi jalan besi di tengah lebuh raya.
“Akibat kemalangan itu, pemandu Proton Saga berusia 29 tahun dan tunangnya cedera parah. Mangsa dihantar ke Hospital Tapah untuk rawatan lanjut,” katanya di sini hari ini.
Menurutnya, dalam kejadian itu, ibu mangsa lelaki turut cedera di kepala manakala pemandu lori pula cedera ringan di tangan dan kepala.

“Orang ramai yang menyaksikan kejadian dan mempunyai maklumat berkaitan kes itu diminta menghubungi Pegawai Penyiasat Insektor P. Prathiparaj di talian 014-6178095.
“Siastaan lanjut sedang dijalankan bagi mengenal pasti punca kejadian mengikut Seksyen 43 (1) Akta Pengangkutan Jalan 1987,” katanya. – KOSMO! ONLINE


Kru nelayan ditemui selamat selepas lebih 15 jam jatuh laut
Oleh MASTURAH SURADI

3 Oktober 2022, 9:10 pm
MERSING – Seorang kru bot nelayan berjaya dijumpai dalam keadaan selamat dengan menjadikan tong plastik untuk berpaut selepas lebih 15 jam dilaporkan hilang akibat terjatuh ke dalam laut di perairan Pulau Sibu semalam.
Pengarah Zon Maritim Mersing, Komander Maritim Khairul Nizam Misran berkata, pihaknya telah menerima aduan dari Pejabat Polis Daerah Mersing yang dibuat oleh pemilik bot nelayan terbabit tentang perkara itu sebelum menyalurkan maklumat ke Maritime Rescue Sub-Centre (MRSC) Johor Bahru dan Op Carilamat diaktifkan sekitar pukul 11.50 malam.
“Maklumat awal kejadian, mangsa, Catur, 40 tahun, warga Indonesia, kali terakhir dilihat diatas bot nelayan tempatan itu hanya memakai seluar hijau sebelum jatuh laut di kedudukan 5.3 batu nautika Pulau Sibu Hujung, Mersing kira-kira pukul 8 malam semalam.
“Mangsa kemudian ditemui oleh bot Perikanan PL 87 yang turut serta dalam Op Carilamat dalam keadaan selamat dan sedang berpaut pada tong minyak plastik berwarna biru.
“Lelaki itu ditemui di kedudukan lebih kurang 10 batu nautika selatan Pulau Sibu, Mersing sekitar pukul 10.30 pagi tadi. Mangsa seterusnya dibawa ke Jeti Zon Maritim tanjung Sedeli untuk rawatan dan tindakan lanjut,” katanya dalam kenyataan hari ini.
Khairul Nizam berkata mangsa dipercayai jatuh dan hanyut sejauh 9.3 batu nautika dari lokasi mangsa dilaporkan jatuh.

Katanya Op Carilamat itu melibatkan sebuah aset bot KILAT 14 dari Zon Maritim Mersing, bot RH 32 dari Pasukan Polis Marin (PPM), bot PTL 21 dan PL 87 milik Jabatan Perikanan Malaysia serta melibatkan 30 anggota.
Menurutnya keluasan sektor pencarian di laut melibatkan 86 batu nautika persegi meliputi kawasan tenggara perairan Pulau Sibu.
“Maritim Malaysia mengucapkan jutaan terima kasih kepada Pasukan Polis Marin (PPM), Jabatan Perikanan Malaysia (DOF), Jabatan Bomba dan Penyelamat (JBPM), Zon Maritim Tanjung Sedeli dan semua pihak yang terlibat di dalam Op Carilamat ini.
“Orang ramai diminta untuk menyalurkan sebarang maklumat atau aduan mengenai kejadian dan kecemasan di laut ke talian kecemasan MERS 999 atau talian pusat Operasi Maritim Negeri Johor di talian 07-2199401,” katanya lagi. – KOSMO! ONLINE


Wanita dakwa dari masa depan silap ramal kejadian taufan di Florida
Oleh KOSMO!

3 Oktober 2022, 9:15 pm
WASHINGTON – Seorang wanita yang mendakwa dirinya adalah individu dari masa hadapan, mengundang kesangsian peminat selepas ramalannya mengenai taufan yang membadai negeri Florida, berlaku dua bulan lebih lambat, lapor akhbar Daily Star semalam.
Kim Windell Necos  mendakwa bahawa dia seorang pengembara masa dan  berasal dari tahun 2090. Wanita itu  sebelum ini menyatakan bahawa  taufan paling buruk dalam sejarah akan membadai negeri Carolina Selatan pada 14 Ogos 2022.
“Pada 14 Ogos 2022, taufan paling buruk dalam sejarah akan melanda Carolina Selatan dan ia akan menjadi taufan Kategori 6 pertama dengan kelajuan angin melebihi 402 kilometer sejam.
“Ia akan membawa kemusnahan bernilai berbilion-bilion dolar dan ramai orang hilang nyawa. Jaga diri anda semua,” katanya menerusi amaran sebelum ini di laman Facebook.
Beberapa ahli kumpulan perbincangan Facebook, Time Travel bagaimanapun mempersoalkan kenyataan tersebut beberapa hari selepas taufan itu sepatutnya berlaku.
Bukan sahaja tidak berlaku pada tarikh yang dinyatakan, Taufan Ian bahkan membadai negeri Florida beberapa hari lalu dan kemudian menghala ke Carolina Selatan dan bukan dalam Kategori 6.

“Beberapa hari ini, saya terfikir bahawa Taufan Ian berlaku tidak seperti yang dinyatakan oleh individu kononnya dari masa hadapan.
“Ia tidak berlaku pada 14 Ogos, sebaliknya lebih lambat,” kata seorang netizen, Romina Mangiavacchi.
Necos bagaimanapun tidak menjawab sebarang pertanyaan mengenai perkara tersebut. – Agensi